text:
Mwari Ariko Here?
Mhinduro yeBhaibheri
Hongu ariko uye Bhaibheri rine umboo hwakasimba hunoratidza izvozvo. Rinotikurudzira kuti titende muna Mwari asi tichishandisa pfungwa panzvimbo pokungoita vanagundamusaira tichiti ndizvo zvatinodzidziswa kuchechi. (VaRoma 12:1; 1 Johani 5:20) Ona zvinotaurwa neBhaibheri zviri pasi apa zvaunogona kufunga nezvazvo:
Kurongeka kwakaita zvinhu zviri muchadenga nezviri panyika zvingava zvinorarama kana kwete, zvinoratidza kuti pane Musiki. Bhaibheri rinoti: “Chokwadi, imba imwe neimwe inovakwa nomumwe munhu, asi iye akavaka zvinhu zvose ndiMwari.” (VaHebheru 3:4) Mashoko aya ari nyore kunzwisisa asi ndiwo anoita kuti vanhu vakadzidza vabvume kuti Mwari ariko. *
Sevanhu, kunyange tikawana zvatinoda muupenyu, tinoramba tiine chido chokuziva chinangwa choupenyu. Chido ichi chinosanganisira chido chokuziva Mwari nokumunamata uye Bhaibheri rinochiti ‘chinodiwa chomudzimu.’ (Mateu 5:3; Zvakazarurwa 4:11) Kuva nechido ichi kunoratidza kuti Mwari ariko uye kuti iye Musiki ane rudo anoda kuti tizadzise chido ichocho.
—Mateu 4:4.
Uprofita huri muBhaibheri hwakanyorwa pachine mazana emakore zvinhu zvacho zvisati zvaitika uye pazvakazoitika zvose, zvakanyatsoitika sokutaurwa kwazvakanga zvaitwa. Kunyatsozadzika zvakarurama kwezvose zvakanga zvataurwa umboo hwakasimba hwokuti haasi munhu wenyama akaita kuti uprofita hwacho huvepo.
—2 Petro 1:21.
Vanyori veBhaibheri vaiva neruzivo rwesayenzi rwaisava nevamwe vanyori vavairarama navo. Somuenzaniso, kare vanhu vakawanda vaiti nyika yakagara panzou, panguruve kana kuti pamombe. Asi Bhaibheri rinoti Mwari ‘akaturika nyika pasina chinhu.’ (Jobho 26:7) Zvakare, Bhaibheri rinonyatsotsanangura zvakaita nyika richiti nyika i“denderedzwa.” (Isaya 40:22; Bhaibheri Dzvene muChiShona Chanhasi) Vakawanda vanoti chakaita kuti vanyori veBhaibheri vave noruzivo rwakadzama nezvenyaya idzi ndechokuti zvavainyora zvaibva kuna Mwari.
Pane mibvunzo yakaoma yakawanda yokuti kudai pasina mhinduro dziripo vanhu vaizoguma vati hakuna Mwari. Asi Bhaibheri rinopindura mibvunzo yacho. Mimwe yacho ndeiyi: Kana Mwari aine rudo nesimba guru, nei munyika muine zvinhu zvakaipa uye kutambura? Sei mumachechi murimo munonyanya kuitwa zvakaipa?
—Tito 1:16.
^ ndima 4 Somuenzaniso Allan Sandage uyo aiva nyanzvi yokuongorora nyeredzi nezvimwe zvomuchadenga paaitaura nezvedenga nenyika, akati: “Zvinondiomera kubvuma kuti zvinhu zvakarongeka kudai zvinganzi zvakangoerekana zvaitika zvoga. Panofanira kunge paine akaita kuti zvirongeke saizvozvo. Mwari handinyatsomunzwisisi, asi zvinondiomera kuti nditi haapo nepo paine zvinhu zvatinoona zvakaitwa.”


c: text/html

text:
Bhuku Rangu Renhau dzeBhaibheri
Iri ibhuku renhau dzechokwadi. Dzinotorwa mubhuku gurusa renyika, Bhaibheri. Bhuku racho rinokupa nhau yenyika kubvira apo Mwari akavamba kusika kusvikira kuzuva redu. Dzinotozivisa nezvechinopikira Mwari kuita munguva yemberi.
Bhuku iri rinokupa pfungwa yechinotaurwa neBhaibheri. Rinozivisa nezvavanhu veBhaibheri nezvinhu zvavakaita. Rinoratidzirawo tariro yakaisvonaka youpenyu husingaperi muparadhiso yapasi iyo Mwari akapa vanhu.
Mubhuku iri mune nhau 116. Dzakarongwa muzvikamu zvisere. Peji iri pamavambo pechikamu chimwe nechimwe inozivisa nokupfupikisa chinowanwa muchikamu ichocho. Nhau dziri munhevedzano yakaitika nayo zvinoitika munhau. Iyi inokubetsera kuziva, muwirirano nezvinoitika, pakaitika zvinhu munhau.
Nhau dzacho dzinoziviswa mumutauro wakapfava. Vazhinji venyu imi vana vaduku muchakwanisa kuzviverengera. Imi vabereki muchawana kuti vana venyu vaduku vachafarira kuverengerwa vaverengerwazve idzi nhau. Muchawana kuti iri ibhuku rine zvinofadza kwazvo zvavaduku navakuruwo.
Magwaro eBhaibheri anopiwa pamugumo wenhau imwe neimwe. Munokurudzirwa kuverenga izvi zvikamu zveBhaibheri zvavakirwa pazviri nhau dzacho. Paunenge wapedza nhau imwe chete, dzokororawo mibvunzo yokudzidza yenhau iyoyo iri pashure peNhau 116, woedza kuyeuka mhinduro dzacho.
Mashoko anobva muBhaibheri ari mubhuku rino haana kutorwa sezvaari chaizvo. Akanyorwa zviri nyore kuitira kuti vana vaduku vaanzwisise. Magwaro ari pakaperera nhau imwe neimwe anoratidza pakatorwa mashoko acho muBhaibheri.

robotstxt: allowed

filter: keep


text:
Nhau 18: Jakobho Anoenda Harani
Unoziva here kuti ava varume vari kutaura naJakobho ndivanaani? Afamba mazuva mazhinji, Jakobho akasangana navo patsime. Vaitarisira makwai avo. Jakobho akati: ‘Munobva kupi?’
Vakati: ‘Harani.’
Jakobho akati: ‘Munoziva Rabhani here?’
Vakati: ‘Hongu.’ ‘Tarira, hoyo mwanasikana wake Rakeri ari kuuya neboka rake ramakwai.’ Ungaona Rakeri ari kuuya here apo mudaro rakati?
Apo Jakobho akaona Rakeri anamakwai asekuru vake Rabhani, akaenda ndokukungurutsa ibwe patsime kuti makwai anwe mvura. Zvino Jakobho akatsvoda Rakeri ndokumuudza kuti aiva ani. Akanyandurwa kwazvo, akaenda kumba ndokuudza baba vake Rabhani.
Rabhani akafara kwazvo kuti Jakobho agare naye. Uye apo Jakobho akabvunzira kuroora Rakeri, Rabhani akafara. Zvisinei, akakumbira Jakobho kushandira Rakeri mumunda wake makore manomwe. Jakobho akaita ikoku nokuti aida Rakeri zvikuru. Asi apo nguva yeroorano yakasvika, unoziva here chakaitika?
Rabhani akapa dangwe rake Reya kuna Jakobho panzvimbo paRakeri. Apo Jakobho akabvuma kushandira Rabhani mamwe makore manomwe Rabhani akamupawo Rakeri somudzimai wake. Munguva idzedzo Mwari aibvumira varume kuva navanopfuura mudzimai mumwe. Asi zvino, Bhaibheri rinoti murume anofanira kuva nomudzimai mumwe bedzi.
Genesi 29:1-30.
Mibvunzo
- Mukadzi muduku ari pamufananidzo ndiani, uye Jakobho akamuitirei?
- Jakobho akanga akagadzirira kuitei kuitira kuti aroore Rakeri?
- Rabhani akaitei pakasvika nguva yokuti Jakobho aroore Rakeri?
- Jakobho akabvuma kuitei kuti atore Rakeri somudzimai wake?
Mibvunzo yokuwedzera
- Verenga Genesi 29:1-30.
Kunyange apo Rabhani akamunyengedza, Jakobho akaratidza sei kuti airemekedzeka, uye tingadzidzei pane izvi? (Gen. 25:27; 29:26-28; Mat. 5:37)
Muenzaniso waJakobho unoratidza sei musiyano uri pakati porudo chairwo norudo rwokunyepera? (Gen. 29:18, 20, 30; Rwiyo 8:6)
Vakadzi vapi vana vakazova nhengo dzeimba yaJakobho ndokuzomuberekera vanakomana? (Gen. 29:23, 24, 28, 29)


text:
- Published on 20 September 2014
- Written by kwayedza
PAKAITIKA mashura pane rimwe purazi riri kuNorton mazuva mashoma achangodarika apo mumwe mukomana wechidiki anonzi akafa mushure mekurutsa zvinhu zvinonzi dzaiva nyoka mhenyu 4.
Bhaureni Saurosi (18) anonzi akafa achirutsa nyoka dzainge dzakareba chipo chemita nechidimbu paimwe. Mbiri dzacho dzaiva nhema, dzimwe mbiri dziri tsvuku.
Mhando yenyoka idzi haina kuzivikanwa.
Mashiripiti aya anonzi akaitika apo mukomana uyu aishandirwa mushure mekunge atanga kurwara.
Asi vabereki vemukomana uyu, avo vanoshanda vachigara papurazi reUshewekunze, vari kuramba nyaya iyi vachiti aya mashoko evanhu vane chinangwa chekuvasvibisa.
Sekutaura kwevanoti vakaona mashiripiti aya, Bhaureni paakarutsa nyoka idzi, dzakabva dzanyangarika pakarepo, apo mushakabvu ainge achinamatirwa.
Mukomana wechidiki uyu anonzi ange ava kupinda imwe chechi inonzi nevanomuziva maitiro ayo haanzwisisike. Asi zvinonzi Bhaureni ange achangosiya kana kuti achiedza kubuda muchechi iyi mazuva aazofa achirutsa nyoka.
Anonzizve, sekutaura kwevanomuziva, ange ava kutiza muchitendero ichi nenyaya yekunzi nevamwe vake achimbovapawo mumwe munhu wehukama, kana zvichigona amai vake, kuti vashandise mumabasa avo.
Babamudiki vemushakabvu, VaBrighton Tenesi (25), avo vanogara papurazi reKilworth kwakare kuNorton, vakatsinhira kuti mwana wemukoma wavo akafa achirutsa nyoka. Vanoti izvi zvakakonzerwa nechechi iyo anga ava kupinda achigara kuDzivaresekwa, muHarare, uko aichengetwa nasekuru vake.
"Hapana chekuvanza apa, ndizvo zvakaitika. Mwana anonzi akarutsa nyoka 4 apo ainamatirwa nemuporofita kumba kwavo. Akafa musi waNyamavhuvhu 27 ndokuvigwa kupurazi reUshewokunze," vakadaro VaTenesi.
Bhaureni anonzi akaenda kuchechi yaakanga ava kupinda kuHarare achida kubatsirwa. Ari kuchechi ikoko, anonzi akanzi ape mazita evanhu vana vekumba kwavo vachinzi vaidawo kuitirwa munyengetero. Apo Bhaureni akadzokera kumba kwavo kupurazi uku, anonzi ndipo paakasvikotanga kurutsa nyoka achibva azofira pamba pevabereki vake mushure memazuva maviri.
VaTenesi vakati Bhaureni ainge anzi nevaainamata navo ndiye ava nechijana chekuti avape amai vake vachiti izvi ndizvo zvakazoita kuti atize kuchechi uku.
Vanotaura vanoti apa ndipo paakaitirwa mhiko dzakamuita kuti arutse nyoka. "Fungai imi nezera rake uyewo ari mwana wechikoro, anonzi akaitisa party inotyisa kuBelvedere (muHarare) vanhu vakarara vachinwa nekudya.
Panonzi paiva nemotokari mavhu nemarara dzemhando yose, inyaya inozivikanwa muno. Iye oga mwana uyu akauya nevamwe vake vose vakapfeka mbatya tsvuku tichitamba bhora vachikokera party iyi zvisinei kuti vanhu kuno havana kuenda nekutya," vakadaro VaTenesi. Amai vemuchakabvu, Mai Stella Yolo (38), vakawanikwa vasipo pakashanyirwa nzvimbo iyi neKwayedza. Bhaureni anonzi aiita Form 4 paLight House College, muHarare.
Asi baba vake, VaCollin Saurosi (39), vakatsenga-tsenga mukanwa pavakabvunzwa nezvenyaya iyi.
"Mashoko ekuti mwana wangu akafa achirutsa nyoka ari kutaurwa nevanhu muno asi ini handizive kuti vari kuawana kupi. Mwana wangu akarwara akafa sezvinoita vamwe. Dzimwe nguva vanhu vanondivenga semunhu ane chigaro muno. Ndini ndinovagovera zvinhu kana zvichinge zvabva kuHurumende nekwakasiyana. Zvenyoka hapana," vakadaro.
Vanoti Bhaureni aigara kwasekuru vake kuDzivaresekwa 3 asi vaisaziva magariro ake ikoko.
"Chechi yaipinda mwana wangu handiizive, nyaya zhinji dzingatozivikanwa kwanasekuru vacho kuDZ. Asi vanhu vari kuda kusvibisa zita remwana wangu," vakadaro VaSaurosi.
Vanoti pakarwara mwana wavo vakamboenda naye kukiriniki nekuchipatara uko asina kunoonekwa chirwere chaimunetsa. Asi vakatadza kuratidza vatori venhau magwaro ekurapwa kwemwana wavo kuchipatara kana kukiriniki kwavaitaura.
"Akafa nekupisa muviri chete, zvenyoka izvo kuvengwa pamwe nenhema dzevanhu," vakadaro VaSaurosi.
Vanoti vane fungidziro zvakare yekuti mwana wavo akaroiwa. Vamwe vagari vepapurazi iri, avo vakaramba kudurwa nemazita, vakatsinhira kuti Bhaureni akafa mushure mekurutsa nyoka.
Mainini vaBhaureni, avo vaigara naye kuDzivaresekwa, Mai Susan Yolo (35), vakaramba nyaya iyi vachiti mwana wemukoma wavo akafa nekurwara nemusoro.
"Mwana uyu akangoti akanga ava kurwadziwa nemusoro achiti aida kuenda kuchipatara, ini semunhu akanga asina mari ndokubva ndamutumira kumba kwavo kupurazi uko akazoenda. Zvakanoitika ikoko handizvizive, hamheno nyaya yekuti akarutsa nyoka iyi iri kutaurwa. Vacho vakadziona ngavataure ivo, ini hapana zvandinoziva. Vanhu vanotaura kwavasina kuswera," vakadaro.
"Panyaya yekuti mwana uyu akanga ava kupinda chechi yeSatanism, handingazive nekuti aiva neshamwari dzakawanda uye aingoenda kumachechi akawanda, kungava kumasowe kana kumamwe akasiyana," vakadaro Mai Yolo.


text:
Kusvira
Kusvira ishoko rinonyadzisa rinoreva kupinzwa kwenhengo yemurume munhengo yemukadzi. Mamwe mashoko anoshandiswa kureva zvimwechete ndeanoti; kurara, kuisa, kana kuti kukwira. Shoko rekuti kurara, sekuti "kurara nemukadzi" ndiro rinonyanyoshandiswa kana vanhu vachitaura pane ruzhinji, kana vanyarikani. Nhengo dzemurume dzinodaidzwa namazwi akasiyanawo sekuti; mboro (rinonyadzisira),chombo, kana kuti mhuka. Nhengo dzemukadzi dzinodaidzwawo namazwi anoti; beche (rinonyadzisa), mbutu [rinonyadzisira], mukana kana kuti kunzira. Izwi rekuti nhengo dzesikarudzi rinokwanisa kureva nhengo dzemurume kana dzemukadzi.
Muchiitiko ichi, tsinga dzenhengo yemurume dzinozara neropa zvinokonzera kuti nhengo yacho iwomarare, kana kuti kumira. Kana ichinge yamira kudaro murume anopinza nhengo yake mune yemukadzi, achiita seanopinza nekuburitsa. Kupinza nekuburitsa uku kunoita kuti murume nemukadzi vanakirwe nechiitiko ichi. Panozosvika nguva yekuti murume anozwa kunakirwa kwakadzama kunozokonzera kuti nhengo yake iburitse mbeu, kunonzi kutunda. Vakadziwo vanokwanisa kusvika pakunakwirwa kwakadzama uku, asi nekuti chiitiko ichi hachisi chinhu chaingotaurwa taurwa pese pese, vazhinji vaisaziva kuti vakadzi vangasvikewo pachinhanho ichocho nenyaya yekuti kazhinji murume ndiye anotanga kusvika obva oregera mukadzi asati.


text:
Nhau 59: Nei Dhavhidhi Achitiza
Dhavhidhi auraya Goriati, mukuru weuto raIsraeri Abhineri anomuunza kuna Sauro. Sauro anofadzwa kwazvo naDhavhidhi. Anomuita mukuru muuto rake ndokumutora kundogara kuimba yamambo.
Pashure, apo uto rinodzoka kundorwisa vaFiristia, vakadzi vanoimba: 'Sauro akauraya zvuuru, asi Dhavhidhi makumi ezvuuru.' Ikoku kunoita Sauro ave negodo, nokuti Dhavhidhi anopiwa rukudzo rukuru kupinda runopiwa Sauro. Asi mwanakomana waSauro Jonatani haana godo. Anoda Dhavhidhi kwazvo, Dhavhidhi anodawo Jonatani. Nokudaro vaviri vanopikirana kuti vachagarova shamwari.
Dhavhidhi muridzi kwazvo wechipendani, uye Sauro anoda nziyo dzaanoridza. Asi rimwe zuva godo raSauro rinomuparira kuita chinhu chakaipisisa. Dhavhidhi achingunoridza hake chipendani, Sauro anotora pfumo rake ndokuriposhera, achiti: 'Ndichabairira Dhavhidhi pachidziro!' Asi Dhavhidhi anonzvenga, pfumo rinomupotsa. Pashure Sauro anopotsazve Dhavhidhi nepfumo rake. Nokudaro Dhavhidhi anoziva zvino kuti anofanira kungwarira zvikuru.
Unoyeuka here chipikirwa chakaitwa naSauro? Akati aizopa mwanasikana wake kuva mudzimai womunhu aizouraya Goriati. Sauro pakupedzisira anoudza Dhavhidhi kuti angava nomwanasikana wake Mikari, asi kutanga anofanira kuuraya zana ravaFiristia muvengi. Funga nezvakwo! Sauro anokarira kuti vaFiristia vachauraya Dhavhidhi. Asi havamuurayi, nokudaro Sauro anopa mwanasikana wake kuva mudzimai waDhavhidhi.
Rimwe zuva Sauro anoudza Jonatani navabatiri vake vose kuti anoda kuuraya Dhavhidhi. Asi Jonatani anoti kuna baba vake: 'Regai kuuraya Dhavhidhi. Haana kutongokuitirai chakashata. Asi, chose chaakaita chakakubetserai zvikuru. Akaisa upenyu pangozi paakauraya Goriati, uye pamakakuona, makafara.' Sauro anoterera mwana wake, anopikira kusauraya Dhavhidhi.
Dhavhidhi anodzoswa, ndokubatirazve Sauro mumba make. Zvisinei, rimwe zuva achingunoridza nziyo, Sauro anoposherazve pfumo rake kuna Dhavhidhi. Anonzvenga, pfumo rinobaya chidziro. Aka ndekechitatu! Zvino Dhavhidhi anoziva kuti anofanira kutiza!
Usikuhwo Dhavhidhi anoenda kumba yake amene. Asi Sauro anotuma varume kundomuuraya. Mikari anoziva chinorongedzerwa kuitwa nababa vake. Nokudaro anoudza murume wake. Usikuhwo Mikari anobetsera Dhavhidhi kunzvenga napawindi. Kwamakore anenge 7 Dhavhidhi anofanira kuvanda panzvimbo nenzvimbo kuti Sauro agorega kumuwana.
1 Samueri 18:1-30; 19:1-18.
Mibvunzo
- Nei Sauro ane godo naDhavhidhi, asi mwanakomana waSauro, Jonatani akasiyana sei?
- Chii chinoitika pane rimwe zuva Dhavhidhi paairidzira Sauro chipendani?
- Sauro anoti Dhavhidhi anofanira kuitei asati atora Mikari mwanasikana waSauro kuti ave mudzimai wake, uye Sauro anotaurirei izvi?
- Dhavhidhi paanoridzira Sauro chipendani, chii chinoitika kechitatu, sezvinoratidzwa nomufananidzo uyu?
- Mikari anobatsira sei kuti aponese upenyu hwaDhavhidhi, uye Dhavhidhi anofanira kuitei kwemakore manomwe?
Mibvunzo yokuwedzera
- Verenga 1 Samueri 18:1-30.
Kuda Dhavhidhi kwakasimba zvikuru kwaiitwa naJonatani kwakafanofananidzira sei kudanana kwe“mamwe makwai” ne‘boka duku’? (1 Sam. 18:1; Joh. 10:16; Ruka 12:32; Zek. 8:23)
Tichifunga nezvokuti Jonatani aizongova mudyi wenhaka waSauro, 1 Samueri 18:4 inoratidza sei kuzviisa pasi kunoshamisa kwaJonatani kune uyo akasarudzwa kuti ave mambo?
Muenzaniso waSauro unoratidza sei kuti godo rinogona kukonzera chivi chakakomba, uye izvi zvinotinyevera sei? (1 Sam. 18:7-9, 25; Jak. 3:14-16)
- Verenga 1 Samueri 19:1-17.
Jonatani akaisa upenyu hwake sei pangozi paakataura naSauro? (1 Sam. 19:1, 4-6; Zvir. 16:14)


text:
Nhau 113: Pauro Ari muRoma
Ona ngetani dziri pana Pauro, uye tarira musoja weRoma anomurinda. Pauro musungwa muRoma. Ari kumirira kusvikira Kesari weRoma asarudza chokuita naye. Apo ari musungwa, vanhu vanobvumirwa kumushanyira.
Mazuva matatu Pauro asvika Roma anotumira shoko kuti vatungamiriri vavaJudha vazomuona. Somuuyo, vaJudha vazhinji muRoma vanouya. Pauro anovaparidzira nezvaJesu noumambo hwaMwari. Vamwe vanodavira vachiva maKristu, asi vamwe havadaviri.
Pauro anoparidzirawo masoja akasianasiana ane basa rokumurinda. Kwamakore mairi aanochengetwa muno somusungwa Pauro anoparidzira kuna wose waanogona. Somuuyo, kunyange imba yaKesari inonzwa nezvamashoko akanaka oUmambo, uye vamwe vavo vanova maKristu.
Asika mushanyi uyu ari patafura achinyora ndianiko? Ungafungidzira here? Hungu, ndiTimotio. Timotio avewo ari mutorongo nokuda kwokuparidza nezvoUmambo, asi asunungukazve. Uye auya muno kuzobetsera Pauro. Unoziva chiri kunyora Timotio here? Ngationei.
Unoyeuka here maguta eFiripi neEfeso muNhau 110? Pauro akabetsera kutanga ungano dzamaKristu mumagutawo. Zvino, apo ari mutorongo, Pauro anonyorera tsamba maKristu aya. Tsamba dzacho dziri muBhaibheri, uye dzinonzi VaEfeso naVaFiripi. Pauro zvino ari kuudza Timotio zvokunyorera shamwari dzavo dzamaKristu dzomuFiripi.
VaFiripi vave vanomutsa kwazvo kuna Pauro. Vakatumira chipo kwaari muno mutorongo, nokudaro Pauro ari kuvaonga nokuda kwacho. Epafrodhito ndiye murume akaunza chipo. Asi akarwara kwazvo akadokufa. Zvino anayazve uye agadzirira kuenda kumusha. Achaenda neiyi tsamba inobva kuna Pauro naTimotio paanodzokera kuFiripi.
Achiri mutorongo Pauro anonyora tsamba dzimwe mbiri dzatinadzo muBhaibheri. lmwe ndeyokumaKristu ari muguta reKorose. Unoziva kuti inonzii here? VaKorose. lmwe yacho itsamba yomunhu oga yokushamwari chaiyo inonzi Firemoni anogarawo muKorose. Tsamba yacho inoreva nezvomubatiri waFiremoni Onesimo.
Onesimo akatiza Firemoni ndokuuya kuRoma. Onesimo akanzwa nezvokuva kwaPauro mutorongo muno. Akashanya, uye Pauro akaparidzira kuna Onesimo. Nokukurumidza Onesimo akavawo muKristu. Zvino Onesimo anonzwa urombo kuti akatiza. Unoziva here chinonyora Pauro mutsamba iyi inoenda kuna Firemoni?
Pauro anokumbira Firemoni kukanganwira Onesimo. Pauro anonyora kuti: 'Ndinomudzosera kwauri, asi zvino haaziri bedzi mubatiri wako. lye ihamawo yechiKristu yakaisvonaka.' Apo Onesimo anodzokera kuKorose anoenda netsamba idzi mbiri, imwe kuvaKorose neimwe yacho kuna Firemoni. Tingafungidzira chaizvo mafarire anoita Firemoni paanonzwa kuti mubatiri wake azova muKristu.
Apo Pauro anonyorera vaFiripi naFiremoni, ana mashoko akanaka kwazvo. Pauro anoudza vaFiripi kuti: 'Ndinokutumirai Timotio. Asi ndichakushanyiraiwo muchinguvana.' Uye, kuna Firemoni, anoti: 'Ndigadzirire nzvimbo yokugara ikoko.'
Apo Pauro anosunungurwa anoshanyira hama nehanzvadzi dzechiKristu munzvimbo zhinji. Asi pashure Pauro anosungwazve muRoma. Nguva ino anoziva kuti achaurawa. Saka anonyorera Timotio achimukumbira kuuya nokukurumidza. Pauro anoti: 'Ndave ndakatendeka kuna Mwari, uye Mwari uchanditusa.' Makore mashomanene apashure Pauro anourawa, Jerusarema rinoparadzwazve, nguva ino navaRoma.
Asi muBhaibheri mune zvakawanda. Jehovha Mwari anoita kuti muapostora Johane anyore mabhuku aro okupedzisira, nebhuku raZvakazarurwa. Bhuku iri reBhaibheri rinozivisa nezvenguva yemberi. Zvino ngatidzidze chine nguva yemberi.
Mabasa 28:16-31; VaFiripi 1:13; 2:19-30; 4:18-23; VaHebheru 13:23; Firemoni 1-25; VaKorose 4:7-9; 2 Timotio 4:7-9.
Mibvunzo
- Pauro anoparidza kuna vanaani paanenge achiri musungwa muRoma?
- Mumufananidzo, mushanyi ari patafura ndiani, uye chii chaari kuitira Pauro?
- Epafrodhito ndiani, uye anoenda nechii paanodzokera kuFiripi?
- Nei Pauro achinyorera tsamba shamwari yake yepedyo, Firemoni?
- Pauro anoitei paanosunungurwa, uye chii chakazoitika kwaari?
- Jehovha anoshandisa ani kunyora mabhuku okupedzisira eBhaibheri, uye bhuku raZvakazarurwa rinozivisa nezvei?
Mibvunzo yokuwedzera
- Verenga Mabasa 28:16-31 uye VaFiripi 1:13.
Pauro akashandisa sei nguva yake paainge ari mutorongo muRoma, uye kutenda kwake kwakasimba kwakaitei paungano yechiKristu? (Mab. 28:23, 30; VaF. 1:14)
- Verenga VaFiripi 2:19-30.
Kutaura kupi kwokuonga kwakaitwa naPauro pamusoro paTimotio naEpafrodhito, uye tingatevedzera sei muenzaniso waPauro? (VaF. 2:20, 22, 25, 29, 30; 1 VaK. 16:18; 1 VaT. 5:12, 13)
- Verenga Firemoni 1-25.
Chii chakaita kuti Pauro akurudzire Firemoni kuti aite zvakanga zvakakodzera, uye izvi zvingatungamirira sei vakuru nhasi? (Fir. 9; 2 VaK. 8:8; VaG. 5:13)
Kutaura kwaPauro kuri pana Firemoni 13, 14 kunoratidza sei kuti airemekedza hana dzevamwe vari muungano? (1 VaK. 8:7, 13; 10:31-33)
- Verenga 2 Timotio 4:7-9.
Kufanana nomuapostora Pauro, tingava sei nechivimbo chokuti Jehovha achatipa mubayiro kana tikaramba takatendeka kusvikira kumugumo? (Mat. 24:13; VaH. 6:10)


text:
Help me please imba yangu isati yaparara. I love my husband so much but ndaingotyawo kuti angaitewo sevamwe varume vanonetsa. Ambuya vangu, mukadzi wasekuru, hanzvadzi yaamai gave me this tip kuti if I peed in his tea everyday aisazombondinetsa murume wangu. For sure my husband munhu akanyarara, he values my opinion when making decisions. Ndikati uku usaenda anonditeerera. Ndakatukana nambuya vangu over money that she owes me yavasisadi kundipa, now ambuya vangu is threatening to tell him kuti ndaimunwisa weti all this time. Akangozviziva I don’t think he will ever forgive me, kana kuti ndofanotaura hangu ndega? Kuti ndichirega kumunwisa ndotya futi. Ndibetsereiwo. — Mavis, Kwekwe.
Response
Nhai Mavis uri kurarama munyika ipi yaunobvuma kuti mushonga ndiyo inogadzira rudo. Urikundiudza kuti unopa murume wako tea ine weti kuti asanetse, shame on you, inzwi chairo nderekuti uri kuita mabasa ehuroyi. Unombofungawo here zvehutsanana kana utano kana uchiita izvi. Saka uri kuti kunyarara kwake nekuteerera kutsitswa neweti? Ko zvaakambokuda akakuroora anga amwa chiiko? Vakuru vanoti zano unopangwa une rako. Mbuya ava vanoda kuparadza imba yako, chenjera. Kunyange ukaudza murume wako zvinomudya moyo nekuti anofunga kuti wamudyisa zvingani kusvika zvino. Zvakaoma chose asi zviri nane kureurura wega. Chinouya chinowana iwe. Iye zvino ukarega kutaura hauwane mufaro unongogara uchitya kuti pada audzwa (blackmail) pada anyumwa. Hana ine mhosva haina zororo kana wataura chisiyana nambuya ava. Ukangobvuma zvese zvese uchauraya murume wanyeperwa kuti mupfuhwira. Rudo rwatinarwo takapiwa naMwari, grow up Mavis.
Children grown up, I now need a partner
I am a single mother of two, and will be turning 46 this June. I separated from the father of my children when the younger was three. Now he is at university, the elder is 27.
After their father and I parted ways I put my all into raising and providing for them. I put my love life on hold. Now that they are grown up I feel lonely, I now need a partner but I don’t know how my children will react. I feel embarrassed by this need. Will they not hate me? How do I start to explain to them about my loneliness? — Melinda, Harare.
Response
Well done, Melinda, for bringing up your children on your own, aiwa ndinoti, “sando dzako munhukadzi”. Munhu munhu, ichokwadi kuti wakunzwa moyo wekuda kuwana wekutandadzana naye. Vana vano kurukurika navo zvino nekuti vakura vachiona kuzvibata kwamanga makaita nguva yese iyi. Chandinoona sechinganetse mumararamiro edu sevanhu vatema munhu anonzi partner pachirungu haanyatso cherechedzwa zvine chiremerera anongotorwa sechikomba.
Kunyange mukaita mwana anenge ari wako nekuti tsumo yedu inoti gomba harina mwana, vekwakowo havamuverengi nekuti anenge asina kubvisa pfuma. Izvi zvinoda kuti udzamise pfungwa nekuti zvinouya nema sacrifices anogona kurwadza pada mukushanda kwawakaita wakazviunganidzira pfuma yako neye vana.
Ukawanikwa zvinenge zvotoda kuziva nezve wanano yaurikupinda. The whole thing is not about your children, they are no longer kids, they are majors. The point at issue is iwe sedungamunhu unotora sarudzo ipi?
My sexual demands too big for wife
Mai Chisamba makadii zvenyu. Ini zvangu ndine mudzimai wangu akanaka, tine mwana one. I can safely say we are happy together . . . but for the past six months my wife has been complaining that she can’t cope with my sexual needs.
True, I now need and demand more sexually pleasure from her, two or three times a day even.
Handizive what has triggered this sudden rise in demand.
Could I be addicted to sex? Neculture yedu iyi mukadzi wangu won’t believe me.
Ndanga ndafunga hangu kungopota ndichitsvaga vaye vanobhadharisa ndirege kushusha my dear wife because these days takutsamwidzana nenyaya iyoyi. — Charles, Karoi.
Response
How can you say my dear wife and yet pasi pemoyo uri kutofunga kuti dai ndambowana pfambi. Pane chitendero chikuru kwazvo chinoti afunga neaita vapara mhosva yakafanana. Remember you are married and you should never cheat on your spouse.
Iwe waakuda kuti zvitaridzike sezvine chikonzero chakanaka chekuti pfambi inenge ichitobatsira mudzimai wako. Bonde rinoyera haritakuriranwe kunyange zvodini. Kuona kwangu ndekwekuti iwe ndiwe unotofanira kusunga dzisimbe. Vana mai mumashure mekuzvara nekumhanya mhanya nemabasa nhomba yebonde inodzikira.
Apa ndipo panoda kuti baba vaite hunyanzvi pakuvaraidza (romance) mai kuti vasvike pachikero chababa. Munhu anodiwa nekuwanirwa nguva yekuvaraidzwa zvakakwana haacheme nenyaya idzi.
Bonde harisi rekuverenga kuti raitwa kangani haisi relay yekumhanya kuground. Zviri nani kuita less times asi richiwanirwa nguva yakakwana, hwejongwe kwete. Mukupera, mazuva ano kune hurwere hweshura matongo nezvimwewo saka zingizi gonyerea pamwe maruva enyika hauapedze. Imboedza zano iri uzondinyorerazve.
Hubby too lazy to work
I met and fell in love with my husband in 2010. He worked as a bank teller. I have a table kuflea market where I sell clothes. When he paid lobola for me in 2011, he asked for my help financially. Anga aine $1 500 and I matched the amount sezvo ndaisada kunonyara pamberi pehama dzangu. Everything went well, I never demanded that money back.
A year into our marriage he got laid off kubasa, since then I have been doing everything ndega. Mai Chisamba, he is so lazy.
He doesn’t seem to be seriously looking for a job, kana kuva bothered by the fact that I’m “keeping” him.
I have been secretly taking contraception ndichingoti when he gets a job then we can start our family. I feel used by this man, he is too comfortable with this situation.
How do I get him to do something? — Moreblessing, Chitungwiza
Response
People should stop commercialising lobola, why did you top up the amount? Wati wakanyara kuti mari ishoma, chinokosha chirango chekuti mari iyi yauya kuzoroora zve kusunganidza ukama.
Vemhuri ngavatsvage zvingavapfumisa kwete kudhurisa paroora. Saka pakuendesa mari yakati wandei ndiweka wainyengedza vabereki vako zvino unoibvunza sei mari iyi?
Kunyange zvikadini murume haapiwe mari yekuti akuroore unofumo zvidemba.
Taking contraceptives secretly in a marriage is wrong, wanano haidi tuma tricks tricks.
Why don’t you openly talk about it inga mune chikonzero chenyu chakanaka wani.
Batsiranai basa kuFlea market kudzamara awana rake chairo raakadzidzira.
Mukuona kwangu iwe unofanira kuita munhu akavimbika zvinozo kunetsa izvi.
Pekutanga wakavhara vemhuri nekuisawo yako mari pakuroorwa, piri waakuita family planning muchivande saka ini ndinoziva sei kuti zvauri kundiudza mutsamba yako ndezvechokwadi.
Church women want the pastor my husband
Makadii Mai Chisamba? Ini ndiri mai mufundisi weimwe kerereke muGweru. Ndanetseka nemadzimai abiya angu mufunge vano actira mufundisi, murume wangu vachirakidza kuti vanomuda. Handichaziva kuti miedzo here kana madhimoni apinda church. Vamwe vanototsvagiridza twurwere netwuma emergency kuti mufundisi vavaone.
Hadzisi nguva dzose dzandinokwanisa kuperekedza murume wangu. Mufundisi ndovimba navo asi ndakutya kuti pane zvichazoitikawo, munhu wechirumewo. Takamboita maprayers tichinamatira mweya iyoyi kasi ndakusvika pakuda kuunganidza vakadzi vese vechurch ndivaudze kuti vasiyane nezvavarikuita. — Mai Mufundisi, Gweru.
Response
Amai hamusi kumirira chitendero nerudairo rwenyu rwekunamata muchokwadi. Hamuna kundijekesera kuti vana amai vari kuratidza kuda murume wenyu vari kuactor sei zvinobva zvaratidza kuti haa apa mufundisi vadiwa.
Hongu mufundisi kana vakapinda basa iri vasina zodzo yaMwari vangaite sekutaura kwenyu. Hofisi yababa ipublic office vanobata nevanhu vakasiyana siyana. Ini ndinokumbirisisa kuti musatange madenhana navana mai musina humboo hunobatika nekuti munosungwa nedefamation. You are contradicting yourself amai murikuti mufundisi munovimba navo saka nyaya yenyu iri pakutii? Zvamuri kutaura nezvamuri kufunga zviri kupesana. Handigone kuramba kuti vana mai varikuedza kurezva baba asi kana zvadai zvoreva kuti sangano iri rabva pachinangwa charo.
Asi ivo mufundisi ava vanomborarama sei zvekuti vanhu vanotonyepera kurwara kuti vavaone? Kurudziro ndeyekuti imi ivai munhu anogutsikana nezvaari. Baba kana vakakudai mukaroorana aiwa murume wenyu wetsvimbo mirai makachama. Ko maakuzovhundutswa neiko? There is power in prayer mukanata muzvokwadi zvose izvi zvinokurirwa.
I did not pay lobola, no longer interested
Mai Chisamba, my story goes like this. I impregnated my current wife ari Form 3 akanditizira. We have been staying together for three years now, handina kana kumboendesa tsvakirai kuno kana chii kumba kwavo asi tinotofambidzana nema in-laws angu.
I feel like she forced herself into my life. Ndaimuda hongu asi ndanga ndisati ndasvika pakuti uyu ndiye achava mukadzi wangu. I always tell her this fact kuti takaita zviri unplanned and nguva dzose anotanga kuchema, goes for days asingadyi achitaura zvekuzviuraya until ndasiyana nazvo and I try to act like everything is fine. I’m now tired of her suicidal threats, chokwadi ndechekungoti handimudi, akangouyawo. Kuti ndiudze hama dzake ndoona sekunge zvisingaiti since we never formalised our union. Chandisirikuda kuzonzi rufu rwake ruri mumaoko angu. Ndozvifambisa seiwo? — Marvellous, Banket.
Response
Why do you continue to waste her time? Three years is a very long time. You don’t have a wife because you did not pay lobola for her and what do you mean by referring to her as my current wife? Waimbomuda saka zvakazodii? Zvese zvamuri kuita you and your so-called in-laws zvakashata. You are misleading this innocent girl. Madzitezvara vanofambidzana newe pakutiiko? Vanokara vanenzara yemari yavanofunga kuti uchavapa. Kukutizira ndiko kuri unplanned ko kudzidzira hubaba hwako paari unoti chii? Wanditsamwisa kwazvo. Kurudziro yangu ndeyekuti rega musikana uyu adzokere kuchikoro murawu unotendedza. Iye ngaagutsikane kuti kana munhu ati haadi ndizvozvo wanano haimanikidzirwe inozotisvitsa panataisireva. Taura nemadzitete nemadzimbuya ake mwana uyu adzokere kumusha kwake.
Asi iwe unofanira kuchengeta mwana wako zviri pamutemo.
Ndiri kuona kuti dambudziko rako nderekutya kufirwa chete hausi kubatikana neramangwana remusikana uyu kana nemwana chaiye.
Vehukama hwake ngavakurukure naye panyaya yekuda kuzviuraya haina kunaka.
Munhu akapunzika haarambe akarara anosimuka ozunza ivhu. Please take her back as soon as you finish reading my letter.
Feedback:mudzimba@zimpapers.co.zw


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
6 Mwanakomana wangu, kana wakazviita chokumbofanobata kune wokwako,+ kana wakabatana maoko nomunhu wausingazivi muchiita chibvumirano,+
2 kana wakateyiwa nemashoko omuromo wako,+ kana wakabatwa nemashoko omuromo wako,
3 mwanakomana wangu, chiita izvi, uzvinunure, nokuti wakapinda muchanza chowokwako:+ Enda uzvininipise, urambe uchingokumbira wokwako kwazvo.+
4 Usamboita kuti maziso ako ave nehope, kana kuita kuti maziso ako anopenya atsimwaire.+
5 Zvinunure sokuzvinunura kunoita mhara muruoko rwomuvhimi, uye sezvinoita shiri muruoko rwomubati weshiri.+
6 Iwe simbe,+ enda kusvosve;+ ona nzira dzaro uve akachenjera.
7 Kunyange zvazvo risina mutungamiriri, mutariri kana mutongi,
8 rinogadzirira zvokudya zvaro muzhizha;+ rakaunganidza zvokudya zvaro munguva yokukohwa.
9 Iwe simbe, ucharamba wakarara kusvikira rini?+ Uchamuka rini pahope dzako?+
10 Kumborara zvishoma, kumbotsimwaira zvishoma, kumbopeta maoko zvishoma wakarara pasi,+
11 urombo hwako huchauya sezvinoita gororo,+ uye kushayiwa kwako sezvinoita munhu ane zvombo.+
12 Munhu pasina,+ iye munhu anoita zvinhu zvinokuvadza, anofamba achitaura zvinhu zvisina kururama,+
13 achichonya neziso rake,+ achiita zviratidzo netsoka yake, achinongedza neminwe yake.+
14 Kutsauka kuri mumwoyo make.+ Anoronga zvinhu zvakaipa nguva dzose.+ Anongoramba achiita kuti pave nokukakavara.+
15 Ndokusaka achangoerekana awirwa nenjodzi;+ achabva angoputswa, uye haazopori.+
16 Kune zvinhu zvitanhatu zvinovengwa naJehovha;+ chokwadi, zvinhu zvinomwe ndizvo zvinosemesa mweya wake, zvinoti:+
17 maziso anozvikudza,+ rurimi runoreva nhema,+ maoko anoteura ropa risina mhosva,+
18 mwoyo unoronga mazano anokuvadza,+ tsoka dzinokurumidza kumhanyira zvakaipa,+
19 chapupu chinonyengera chinoreva nhema,+ uye chero munhu upi zvake anoita kuti pakati pehama pave nokukakavara.+
20 Haiwa mwanakomana wangu, chengeta murayiro wababa+ vako, usasiya mutemo waamai+ vako.
21 Zvisungirire pamwoyo wako nguva dzose;+ zvisungirire mumutsipa mako.+
22 Paunofamba-famba, uchakutungamirira;+ paunorara, uchakurinda;+ uye paunenge wamuka, uchava nehanya newe.
23 Nokuti murayiro irambi,+ mutemo chiedza,+ uye kutsiura kwokuranga inzira youpenyu,+
24 kuti uchengetedzwe pamukadzi akaipa,+ pakunyengera kworurimi rwomukadzi wokumwe.+
25 Usachiva kunaka kwake mumwoyo mako,+ uye ngaarege kukutora nemaziso ake anopenya,+
26 nokuti munhu angasara ava nechingwa cheraundi bedzi zvichikonzerwa nomukadzi pfambi;+ asi kana ari mudzimai womumwe murume, anovhima mweya unokosha.+
27 Munhu angatutira moto muchipfuva chake nguo dzake dzikasatsva here?+
28 Kana kuti munhu angafamba pamazimbe tsoka dzake dzikasatsva here?
29 Ndizvo zvakaita munhu anorara nomudzimai womumwe wake,+ hapana anobata mudzimai wacho acharega kurangwa.+
30 Vanhu havazvidzi mbavha inoba kuti igutse mweya wayo kana iine nzara.
31 Asi kana ikabatwa, inofanira kudzorera zvava zvinomwe; ichapa zvinhu zvose zvinokosha zveimba yayo.+
32 Ani naani anoita upombwe nomukadzi, iye ane mwoyo usina njere;+ uya anozviita anoparadza mweya wake.+
33 Achawana dambudziko noruzvidzo,+ uye kuzvidzwa kwake hakuzodzimwi.+
34 Nokuti kutsamwa kwomurume akagwinya igodo,+ uye haazonzwiri tsitsi pazuva rokutsiva.+
35 Haazovi nehanya norudzikinuro chero rupi zvarwo, uyewo haazovi nechido, pasinei nokuti unoita kuti chipo chacho chive chikuru sei.


text:
CHIMBO chekuti vanobhosha “MaSuspects” icho chakaimbwa naKelvin “Killer T” Kusikwenyu chakazadziswa apo mumwe musikana akatengeserwa nharembozha isingashande zvakanaka izvo zvakazoita kuti nyaya iyi isvike kumatare edzimhosva. Tafadzwa Mashozhera akazvuzvurudzirwa kuHarare Civil Court naLoice Sisipence uyo waakatengesera foni yeSamsung S3 Mini ne$80 muchitoro chake.
“Ishe wangu, ndaneta nekukumbira mari yangu kuna Mashozhera nekuda kwekuti foni yake haishande.
“Pandakatenga foni iyi ndakati ndave kumba ndikaona isingapinde maearphones ndikadzokera nayo mangwana acho ndikamuti andipe imwe isinganetse iye akati haadaro muchitoro chake. Akabva avhurisa foni iye nemumwe munhu kuti ibviswe tsvina.
“Ndadzokera kumba ndakati regai nditore mifananidzo ndikaona kuti lense racho rakanga risisiri panzvimbo ndikadzoka zvakare nayo kuti ndigadzirirwe akati munhu wekuti agadzire haapo,” akadaro Sisipence.
“Ndakazoti ndiendewo paWhatsApp zvikanzi nevanozviita munaFirst Street foni yacho yakange iine imwe WhatsApp kare zvaireva kuti foni iyi yakange isiri itsva sekutaura kwakange kwaitwa ndichiitenga.
Ndakadzokera zvakare kwaari ndikati andipe mari yangu nekuti ndaona nhamo nayo iye akati aigona kundipa makumi matanhatu emadhora (US$60) chete.
“Pandakadzokera nayo kechitatu akati ini ndini ndisingagone kushandisa foni. Dambudziko nderekuti iye haadi kundichinjira kana kundipa mari yangu yakakwana, pamwe anotora mukana wekuti ndiri mukadzi,” akadaro Sixpence.
Mashozhera akaudza dare kuti Sisipence haagone kushandisa foni.
“Ini handina mhosva nekuti musikana uyu akatenga foni zvinongoita vamwe vanotenga muchitoro changu.
“Zvichemo zvake hazvipere zvekutoti ini ndave kusvotwa naye. Paakapedzesera kuuya nefoni akati yakange yatsemuka asi ndiye akange aisa mufananidzo wepameso (wallpaper) wakange uchiita kunge yatsemuka girazi.
“Zvese zvaataura hapana chaanyepa asi iye ndiye ane dambudziko,” akadaro Mashozhera.
Mutongi Barbra Masinire akati Mashozhera aifanira kudzorera Sisipence mari yake.


text:
NYAYA IRI PAKAVHA
Zvaunofanira Kuziva Nezvechirwere Chepfungwa
Claudia paakaudzwa kuti aiva nechirwere chepfungwa chinonzi “bipolar disorder” uye “post-traumatic stress disorder” akati, “Ndakanzwa kuzarirwa. Pandaiedza kufungidzira vanhu vachinditi ndinorwara nepfungwa ndaibva ndawedzera kunyanya kunetseka.”
Mark, murume wake akati, “Zvakatora nguva yakareba kuti tizvigamuchire. Asi ndakazoona kuti ndaifanira kunyanya kufunga nezvokunyaradza mudzimai wangu.”
UNOITA sei kana iwe kana kuti mumwe munhu waunoda akabatwa nechirwere chepfungwa? Zvinofadza ndezvokuti chirwere ichi chinogona kurapika. Ngationgororei zvinhu zvishomanana zvaunofanira kuziva zvichaita kuti unzwisise zviri nani chirwere chepfungwa. *
Uwandu Hwevanhu Vanorwara Nepfungwa
“Mamiriyoni akawanda evanhu pasi rose anorwara nepfungwa uye izvi zvinovhiringidza hama dzavo. Pavanhu 4 voga voga 1 acharwara nepfungwa. Kunyanya kusuwa (depression) ndiko kunonyanya kukonzera dambudziko iri. Zvirwere zvinoti schizophrenia uye bipolar disorder ndezvimwe zvezvirwere zvepfungwa zvakaipisisa. . . . Kunyange zvazvo vakawanda vachirwara nechirwere ichi, vamwe vanonyara kubuda pachena kuti vanacho kana kuti vane hama inacho, vamwe vanongosiyiwa vakadaro vasingarapiswe uye vanotarisirwa pasi.”
—World Health Organization (WHO).
Ongororo yakaitwa neWHO inoratidza kuti vakawanda vane chirwere chepfungwa havadi kurapwa nokuti vanonyara.
Kunyange zvazvo zvirwere zvakawanda zvepfungwa zvichirapika, gore rakapera, muUnited States vanhu vakuru vanenge 60 muzana uye vechiduku vanoda kusvika 50 muzana vane makore 8 kusvika ku15 havana kurapwa, rinodaro sangano rinonzi National Alliance on Mental Illness.
Kunzwisisa Zvakaita Chirwere Chepfungwa
Nyanzvi dzinotsanangura chirwere ichi sokutadza kushanda zvakanaka kwepfungwa, zvoita kuti munhu aite zvisingaitwi nemunhu akati kwesere. Chirwere chacho chinowanzoita kuti munhu atadze kunyatsowirirana nevamwe uye atadze kuita zvaanotarisirwa kuita.
Chirwere chepfungwa hachikonzerwi nokuti munhu pane zvaari kutadza kana kukanganisa kuita
Marwariro anoita vanhu anosiyana-siyana zvichienderana nemunhu wacho uye kuti ndechipi chirwere chepfungwa chaari kurwara nacho. Chinogona kubata chero munhu, pasinei nezera, tsika, rudzi, chitendero, kana kuti dzidzo uye mari yaanayo. Chirwere chepfungwa hachikonzerwi nokuti munhu pane zvaari kutadza kana kukanganisa kuita. Kana akawana mishonga yakakodzera, anogona kupora orarama upenyu hwakanaka.
Kurapa Chirwere Chepfungwa
Zvirwere zvakawanda zvepfungwa zvinogona kurapwa navanamazvikokota vokurapa pfungwa. Saka danho rokutanga rinonyanya kukosha nderokuti murwere anyatsoongororwa nachiremba anorapa vanhu vane matambudziko aya.
Asi vanhu vane zvirwere izvi vanogona kubatsirwa chete kana vakabvuma marapirwo avari kunzi vaitwe. Izvi zvingada kuti vasazeza kutaura nevamwe nezvedambudziko ravo. Danho rokutanga nderokutaura navanamazvikokota vepfungwa vanogona kuvabatsira kuti vanzwisise chirwere chavo nokuvapa mazano okugadzirisa matambudziko angamuka, uye kuvakurudzira kuti vasasiyira kurapwa panzira. Pakuenda kunoona vanamazvikokota ava, mumwe wemumhuri kana kuti shamwari anogona kuvapo kuti asimbise uye atsigire murwere.
Vakawanda vakakwanisa kurarama nechirwere ichi pashure pokunge vanyatsonzwisisa nezvacho uye vatevedzera marapirwo avakaudzwa navanachiremba. Mark ambotaura kwokutanga kwenyaya ino, anoti, “Mudzimai wangu asati abatwa kuti ane chirwere ichi, taisaziva zvakawanda nezvacho. Asi takadzidza kuchinja mararamiro edu kuti aenderane nezviri kudiwa panguva yacho. Takabatsirwa nekutsigirwa kwatakaitwa navanachiremba uyewo nehama neshamwari.”
Danho rokutanga rinonyanya kukosha nderokuti murwere anyatsoongororwa nachiremba anorapa vanhu vane matambudziko aya
Claudia anoti, “Pakutanga zvaiita sokuti ndatongerwa kugara mujeri. Asi kunyange tose tiri vaviri tichitadziswa kuita zvimwe zvinhu nemhaka yechirwere ichi, ndakadzidza kuti matambudziko anoita seasingakundiki anogona kukurirwa. Saka ndiri kukwanisa kurarama neurwere hwangu nokuti ndinoita zvandinoudzwa navanachiremba, ndinoedza kuva noushamwari nevamwe uye handinyanyi kuzvinetsa nezvakawanda.”
Unofanira Kusimba Pakunamata
Bhaibheri haritauri kuti kuva mutendi kunorapa zvirwere. Kunyange zvakadaro, mhuri dzakawanda pasi rose dzakanyaradzwa uye dzakasimbiswa zvikuru nezvinodzidziswa neBhaibheri. Somuenzaniso, Bhaibheri rinotivimbisa kuti Musiki wedu ane rudo anoda chaizvo kunyaradza vaya “vakaora mwoyo” uye “vakadzvinyirirwa.”
Kunyange zvazvo Bhaibheri risiri bhuku rezvoutano, rine mazano anoshanda anogona kutibatsira kana tiine zvinhu zvinotishungurudza. Rinotipawo tariro yokuti mune ramangwana vanhu vanenge vasingacharwari kana kurwadziwa. Rinoti: “Panguva iyoyo maziso emapofu achasvinudzwa, uye nzeve dzematsi dzichavhurwa. Panguva iyoyo munhu akaremara achakwakuka sezvinoita nondo hono, rurimi rwembeveve ruchashevedzera ruchifara.”
^ ndima 5 Munyaya ino mashoko okuti “chirwere chepfungwa” anenge achireva kurasika pfungwa, kutadza kuwirirana nevamwe, uye kupenga.
^ ndima 32 Mukai! haiti marapiro akati ndiwo akanaka kudarika akati. VaKristu vanofanira kuva nechokwadi chokuti chero marapirwo avanenge vasarudza haapesani nezvinotaurwa neBhaibheri.
^ ndima 40 Onawo nyaya inoti, “Mazano Okuderedza Kunyanya Kunetseka,” iri muMukai! yaJuly-August 2014.


text:
MIBVUNZO INONYANYA KUBVUNZWA
Sei Zvapupu zvaJehovha Zvisingapembereri Isita?
Vakawanda vanoona sokuti Isita imhemberero inoitwa nevaKristu. Sei Zvapupu zvaJehovha zvisingaipembereri?
MIBVUNZO INONYANYA KUBVUNZWA
Sei Zvapupu zvaJehovha Zvisingadani Nzvimbo Yazvinonamatira Kuti Chechi?
Ona kuti mashoko okuti “Imba yoUmambo yeZvapupu zvaJehovha” anobvepi uye sei tichiashandisa.
KURARAMA ZVINOENDERANA NEZVINOTAURWA NEBHAIBHERI
Ndakatanga Kufinhwa Nemararamiro Andaiita
Dmitry Korshunov aiva chidhakwa chisingaiti, asi akazochinja. Tarisa vhidhiyo iyi uone chakamubatsira kuti achinje zvakadaro.
MISANGANO
Misangano Yeungano yeZvapupu zvaJehovha
Ona kwatinonamatira uye manamatiro atinoita.
Zvapupu zvaJehovha—Pasi Rose
Nyika dzinowanikwa Zvapupu zvaJehovha—239
Zvapupu zvaJehovha—7 965 954
Zvidzidzo zveBhaibheri zvinoitiswa pasina mari inobhadharwa—9 254 963
Vanhu vakapinda Chirangaridzo Chorufu rwaKristu chinoitwa gore negore—19 241 252
Ungano—113 823


text:
Nyungudika
Kunyungudika (dissolving) zvinoreva kutsakakatika kwechiro mumutuvi kana zviviri zvichinge zvasanganiswa. Sokuti shuga inonyungudika mumvura kana mukaka. Chinhu chinzonzi chanyungudika kana chimiro chokutanga chisisaonekwe, zviviri zvasangana kuita chinhu chimwe chine chimiro chisingashanduki munzvimbo dzose.
Nyungurudzi, (solvent in English) ndicho chacho chiri kunyunguditsa chimwe. Sokuti panosangana mvura neshuga, mvura ndiyo ngungurudzi yacho.
Nyungurwa (solute in English) ndicho chacho chiri kunyungudika. Sokuti panosanganiswa munyu nemvura, munyu ndiwo unenge uri nyungudurwa racho.
Munyungu (solution in English) zvinoreva musanganiswa weicho chinokonzera kunyungudika neicho chacho changungudika.
Chiitiko chokuti godo rinoshanduka kuva mutuvi zvichitevedza kuiswa pamoto nokukwira kwehujoto chinonzi kunyauka - melting.
Mamwe Mazwi[chinja | edit source]
- Kumeketeka (disintegrate by disssolving as a clod of soils in water) apa kureva kumwakatika mumvura sezvinoita vhinga mumvura. Kumeketedza - apa kureva kukonzera kuti chiro chimwakatike.


text:
Nharire
Muchidzidzo chemasvomhu, nharire imhando yezvinyanye inoreva mwero wekukurisa kwehuwandu hwechinhu chiri kutaurwa nezvacho.
Zvinyanye (Extrema) - iri shoko rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.
Mwanza (Average) - iri izita rapiwa kudzudzira nhamba inowanikwa kana nhamba dziripo dzahwerengedzwa, dzichizogovaniswa nehuwandu hwenhamba dziripo. Sokuti vana vanopedza Chikoro ChePrimary vari pamwanza wemakore 13 ekuberekwa.
Guwe (Mode) - iri zita rapiwa kududzira nhamba inoonekwa zvizhinji paboka renhamba dziri kutaurwa nezvadzo. Sokuti kana tiine boka (set) renhamba dzinotevera: 3,4,6,7,8,9,10,4,11,2,1,4; tinenge toti nhamba 4 ndiro guwe


text:
Hata (chiumbwa)
Muchidzidzo chePimanyika Hata (coil) chiumbwa chakagadzirwa kuchimonererwa tambo kana kuti waya dzichiita imwe pamusoro peimwe. Kazhinji tambo dzinogadzira hata dzinomonerana dzichiumba madenderedzwa ane pakati pamwe, asi hata inokwanisawo kuvakwa ine kuumbwa kusiri denderedzwa. Chinokosha kuti hata ine tambo iri kumonera panzvimbo imwe.
Iri shoko ratinoshandisa mazuva ose kumaruwa ndiro raonekwa riri pedyo kutsanangura chinonzi "coil" kuEnglish.
Pakutaura kwemazuva ose tinoti,
- KuEnglish voti, "A very huge python was coiled up under the muzhanje tree that is by the path".


text:
Sandy Musungata
MURUME wekuudza dare kuti anozvindikitwa nemukadzi waakarambana naye uyo aimbomushandira papurazi rake akany’udzwa nemufakazi wake mushure mekunge apupura kuti ainyepera dare.Tendai Masawi akanyadziswa naJoyce Mahwede akanzi ainyepa mudare reHarare Civil Court apo akange akamhan’arira yaimbova shamwarikadzi yake, Emily Maradza, achiti anomuzvambaradza pamwe nekumutukirira.
“Changamire, nemukadzi uyu takambofambidzana asi ndakazomuramba nenyaya yekuti haagarikike naye. Munhu wejambanja, anondituka nekundirova, ndingangoti anondishungurudza zvekutoti nditori nemavanga ekukuvadzwa naye.
“Saka ndakazomusiya asi zvakadaro, handina zororo nekuti ari kuuya kupurazi kwangu achindirova nekunditukirira. Nditori nematsamba ekuchipatara anoratidza kurapwa kwandakaitwa ndakuvadzwa,” akadaro Masawi.
“Mudare muno aripo mukadzi waakauya naye paakapedzisira kundirova zvekuti kana ari munhu anotaura chokwadi anogona kupupura kuti zvedi ndakarohwa.”
Maradza, uyo aingoseka-seka paitaura Masawi, akaramba mhosva yaaipomerwa.
“Baba ava ndakavashandira kwemakore manomwe saka vakabva vandida ndokubva vati havangandibhadhari nekuti ndaiva ndave mudzimai wavo.
‘‘Iko zvino vaona kuti zvinhu zvava kuvaitira vava kuti handichakudi pasina kana chikonzero, kana kundipawo kamuripo kekuti ndigone kuwana pekutangira,” akadaro Maradza.
“Nyaya yavari kutaura kuti ndakavarova manyepo. Mwana wavo mukomana ndiye akatondirova ndaenda kunopihwa mari yerendi. Chandakaroverwa yaiva nyaya yekuti muri kudananirei nababa vedu.” Mufakazi waMasawi, Mahwede, akaudza dare kuti akange asina kurohwa naMaradza asi kuti iye Maradza ndiye akarohwa nemwana waMasawi.
Mutongi Trevor Nyatsanza akabva arasa chikumbiro chaMasawi achiti hapana umboo.


text:
Kukashudza
Shoko rokuti kukashudza (fill up or become replete) rinotaura zvinoreva kuzadza kana kuguta.
Shoko iri rokuti kukashudza rakakosha pakuturikira dzinonzi complementary angles kuEnglish nokuti idzi dzinozadzana kusvika pa 90o yakarurama. Makonyo anokashudzana anowedzaniswa achipa gonyo re90o yakarurama
Vamwe vatauri vanoti kukoma
Tsika[chinja | edit source]
- Saga rakati kashu kuzara.
- Akamukashudza nedoro, kuti shutu.
- Kumabiko emuchato waChenjerai naChiedza takadya tikakoma.
- Akadya sadza dzamara akashuka


text:
- Published on 11 January 2015
- Written by kwayedza
VECHIKURU vagara vachizvitaura kuti, "Mukadzi wemuridzi siyana naye" asi kune vamwe vanoisa zvitanda munzeve vachitoti "ndiye anoita".
Pane murume wekusada kudarikwa nemarokwe kumapurazi akagariswa vanhu patsva ekuMount Arthur, kwaNenguwo kuMarondera, uyo anonzi akazogadzirwa nemishonga yerukwa kana kuti rukawo apo akashinha nemudzimai wemuridzi ndokuzofa ava chirema apo sikarudzi yake yakareba zvekuzvuzvuruka nepasi.
Cloudy Chorira (ARIPAMUFANANIDZO) anonzi akazofa nekunwa muchetura apo akanga ashungurudzwa nedambudziko rekurebenuka kwesikarudzi yake.
Mukutaurwa kwazvo, zvinonzi sikarudzi yemurume uyu yaingorebenuka zvisinganzwisisike, pane dzimwe nguva ichimbozvimba nekumbony’ura mudumbu.
Muchakabvu uyu anonzi akanga adanana nemudzimai wemumwe muvakidzani wake (zita tinaro).
Hatina kukwanisa kuwana zita remudzimai wemuvakidzani wekunzi aidanana naCloudy sezvo achinzi akadzingirwa kumusha kwake kuMberengwa arambwa nekuda kwenyaya iyi.
Zvichakadai, pane mashoko anoti muridzi wemukadzi wekudanana naCloudy akafawo mutsaona yemotokari kwaMurehwa svondo rapera uko akange atamira nguva pfupi yadarika zvichitevera kubuda kwenyaya yemudzimai wake.
Vagari venzvimbo iyi, iyo iri mumugwagwa unobva kuHarare uchienda kuHwedza, vanoti vakashamiswa zvikuru nemhando yedenda rakabata Cloudy.
Muzukuru wemushakabvu, Chamunorwa Gwasira (24), akatsinhira nyaya iyi achiti firo yasekuru vake yainge yakaoma uye yakavasiya vazere nekutya.
"Sekuru Cloudy vakadanana nemudzimai wemuridzi apo murume wemudzimai uyu anonzi akasvika pakutsvaga rukwa ndokupinga mukadzi wake. Nhengo yavo yakatanga kureba zvekudarika makumbo avo, dzimwe nguva ichimbony’ura zvekutadza kuoneka. Sekuru vakazonwa muchetura varwadziwa, aiva mashura chaiwo," akadaro Gwasira.
"Sekuru vakatoshevedza hama dzavo vakadura kuti vakadanana nemudzimai wemunhu. Vehukama vakatombonoona murume uyu kuti vamuripe. Murume uyu akaramba kuripwa achiti hapana zvaaiziva, saka nekufamba kwaiita hama dzichiedza kubatsira zvichiramba, sekuru vakazonwa muchetura ndokufa. Sekuru vaiva vakaroora vachitova nemhuri yavo uye kwaingova kusada kudarikwa nemarokwe chete kunonyenga mudzimai wemumwe," akadaro Gwasira.
Sekuru vaCloudy, VaChester Chakanyuka, vakati:
"Ini ndakangozvinzwa, asi zvakawanda hapana zvandinoziva."
Mumwezve muzukuru mumhuri iyi, VaSimboti Gwasira, vakati vanozviziva kuti sekuru wavo akafa achitambura mushure mekudanana nemudzimai wemunhu.
"Sekuru vakarwara ndokubuda pachena tikazoenda isu kuvanhu ava tichiti tiripe, tichida kusunungura hama yedu sezvo yakanga yabvuma mhosva. Murume wemukadzi uyu akaramba achiti hapana izvo aiziva nekuda kwenyaya iyi achiti aisaziva kuti mudzimai wake akaiswa nani rukwa.
"Akati mukadzi wake akagadzirwa kumasowe uko akamboenda. Takamboenda kumusha kwemudzimai uyu kuMberengwa tichida kuti titaurirane asi zvakaramba," vakadaro VaSimboti.
"Mhosva iyi hatina kumboiramba vanhu vose vari vapenyu, taida kutaurirana. Zvino Cloudy akafa, uyuwo muridzi wemudzimai tiri kunzwa kuti akafawo netsaona yemotokari kwaMurehwa kwaange ave kugara. Zvino nyaya iyi ichataurwa nani vose zvavafa? Ukuwo mudzimai ari munyaya iyi akaenda kumusha kwake.
"Chokwadi ndechekuti munhu akagadzira sekuru vangu uyu aisada kuti vararame apo akaramba kuti hapana zvaaiziva nekuda kwenyaya iyi. Akarambirei kuripwa?" vakadaro.
Mudzimai waCloudy, Mai Forget Kambarami, vakazotaurwa navo panhare sezvo pakashanyirwa nzvimbo iyi vaisavapo ndokuti havadi kutaura zvakawanda.
"Ini semudzimai wemufi handikwanise kutaura nemi nekuti munondifungisa zvinhu zvakadarika. Kuda kundifungisa kuti ndirwadziwe here? Regai ndigokupai nhamba dzevakoma vemurume wangu mugotaura navo. Ini handina chandinogona kutaura, ko sei musina kuuya pakaitika nyaya iyi? Mave kuzouya nhasi tanzwa kuti iye murume wemudzimai wemhosva akashaika?" vakadaro.
Mukoma waCloudy, VaChinyangare, vakataurwa navo panhare vakaramba zvakare kutaura zvakawanda apo vakadya magaka mambishi vachiti:
"Maiva kupi pazvakaitika, mave kuda kuzviziva nhasi? Handidi kuti nyaya iyoyo ibude munhau. I dont need it to be published. Ivo vakambotanga kukupai mashoko iwayo ngavakupei zvose kwete ini."
Nyaya iyi inonzi yakasvitswa kwasabhuku wenzvimbo iyi avo vanonzi vakaedzawo kuyananisa mhuri idzi asi zvikashaya basa.
Pakashanyirwa nzvimbo iyi, sabhuku vakangozivikanwa nekuti VaCheni, havana kuonekwa sezvo pamusha pavo paingova nemadzimai avo maviri.
Mudzimai mudiki wasabhuku, Mai Linda Nzou Cheni (24), vakatsinhira marwariro aCloudy uyewo kuti ainge aisirwa rukwa pamudzimai wemuridzi waaidanana naye.
"Inyaya yaingotaurwa kubva Cloudy achirwara kuti akanga agadzirwa nemurume wemukadzi waaidanana naye. Nhengo yake inonzi yaimboreba kusvika mumabvi, dzimwe nguva ichidarika kusvika kuzvigunwe kutsoka. Nyaya iyi inoda muroora wavo dai aripo, ndiye anogona kuziva zvose nekuti aiti tezvara vake vakanga vasisanyare, vainge vave kungoratidza vanhu nekurwadziwa," vakadaro.
Vahosi vasabhuku, Mai Annah Cheni (45), vakatsinhirawo vachiti:
"Ini inyaya yandaingonzwa ichitaurwa nekuti apo airwarwa handina kumbomuona kusvikira azofa, asi zvizere muno izvozvo."
Mupurisa uyewo ari mubatsiri waShe Nenguwo, VaJustice Jugwete (40), vakatsinhira vachiti nyaya iyi yakasvitswa kudare rashe.
"Nyaya iyi yakasvika kudare seguhwa kwete zvekuti kune vakauya kuzomhan’ara. Ikurudziro yangu semupurisa wamambo kuti vanhu vakasangana nenyaya dzakadai ngavakurumidze kuenda kwamambo dzimwe nguva tingadai takamhanya-mhanya takatsvaga machiremba echivanhu akarapa murume uyu," vakadaro.


text:
WASHINGTON DC—
Sangano rinokweretesa mari pasi rose reInternational Monetary Fund, IMF, rinoti kunyange hazvo zvinhu zvakaoma munyaya dzeupfumi muZimbabwe, hurumende yaratidza pundutso muhuruongwa hwayo hwekuzadzisa zvirongwa zvayo pamwe nezvaitarisirwa pasi pechirongwa cheStaff Monitored Program chiri pasi pesangano iri.
Gwaro iri rakaburitswa neIMF neMuvhuro mushure mekupeta rwendo kuZimbabwe kwechikwata chesangano iri chaibatsira hurumende munyaya dzeupfumi.
Mugwaro iri, mukuru wechikwata chesangano iri chaive kuZimbabwe, VaDomenico Fanizza, vakatiwo Zimbabwe yawedzerawo hurongwa hwekubhadhara zvikwereti zvayo zvekunze kusangano reWorld Bank.
Asi gwaro iri rinotiwo kunyange hazvo zvinhu zviri kuratidza sezviri kugadzikana, tarisiro kune zveupfumi hwenyika icharamba yakaoma, sezvo kukura kwahwo kwaderera uye kuri kutarisirwa kudzikira masimba mugore rino ra 2015.
IMF inoti Zimbabwe ine hurongwa hwekugadzirisa upfumi hwayo kuburikidza nekuyananisa mashandisirwo emari iri kuwanikwa nehurumende, kubhadhara zvikwereti zvayo, kudzosa chivimbo mune zveupfumi pamwe nekugadzirisa nyaya dzinobata vekunze vanoda kuzotanga mabhizimusi munyika.
Hurumende yakaunza hurongwa hwe ZimAsset senzira yekusimudzira hupenyu hwevanhu.
Hurongwa uhwu huri kutarisirwa kuwanisa vanhu vanosvika mamiriyoni maviri mabasa mukati memakore mashanu.
Asi izvi zvinenge zviri kuramba zviri zviroto, sezvo makambani ari kutoramba achivhara uye mari iri kutenderera munyika iri kuramba ichishomeka.
Pane kurudzirowo yekuti hurumende ideredze huwandu hwevashandi vayo kuitira kuti mari yainowana ienderane nehomwe dzayo.
Nyanzvi mune zveupfumi uye vachiita zvidzidzo zvepamusoro munyaya dzemabhizimusi paUniversity of South Africa (UNISA), Doctor Chipo Nyamwena-Mukonza, vanoti vanowirirana negwaro reIMF iri pakuti Zimbabwe iri kuzama kubhadhara zvikwereti zvayo, asi hazvina zvazvati zvabatsira nazvo hupfumi hweZimbabwe.
Amai Nyamwena-Mukonza vanoti kuratidza kuti zvinhu zviri kutoshatisisa, mabhanga ari kuramba achivhara, vanhu vachirasikirwa nemabasa uye mari iri kutenderera munyika iri kuramba ichinetsa.
Vanoongorora zvematongerwo enyika uye vari nhengo yeZanu PF, VaGadzira Chirumhanzu, vanobvuma kuti hongu hupenyu hwakaoma asi vanotiwo ivava veIMF neWorld Bank ndivo vanga vasingabatsiri Zimbabwe samabatsirirwo aiitwa dzimwe nyika.
Nekudaro vanoti gwaro resangano iri rekuti zvinhu zviri kugadzikana munyika vanoriona sekungozviridzira pembe kwevanhu vari kuomesera Zimbabwe.
Hurukuro naDoctor Chipo Nyamwena-Mukonza pamwe naVaGadzira Chirumhanzu


text:
Humburumbira
Muchidzidzo pimanyika, humburumbira (cylinder in English) zvinoreva chiumbwa chine uso huviri hwakati sambamba, neuso hwechitatu hune mucheko wedenderedzwa. Humburumbira ndiyo muenzaniso wezhumwi redenderedzwa.
Humburumbira chiumbwa chinokunguruka zviri nyore uye chichifamba nenzira yakatwasuka pachinokunguruka. Kunze kweurungano zvimwe zviumbwa zvine mumhu hazvikwanise kukunguruka nenzira yakatwasuka. Shoko reEnglish rokuti cylinder rinobva kuLatin richireva something which rolls. Saka nokumwe kutaura tingaturikira tichiti humburumbira inganzi chikunguru
Muenzaniso wehumburumbira unowanikwa: pamugomo unotakuriswa mvura; paipi dzemvura; zvidziro zveKitchen kumaruwa zvichingodaro. Nemamwe maonero vhiri rakaumbwa sehumburumbira rine hwasha hudiki pane gurapakati.


text:
Sei Jesu Achinzi Mwanakomana waMwari?
Mhinduro yeBhaibheri
Mwari haana mudzimai uyo watingati akaita naye vana. Asi ndiye akasika zvinhu zvose zvinorarama. (Zvakazarurwa 4:
mwanakomana waMwari.” (Ruka 3:
Mwanakomana waMwari.”
Mwari akatanga kusika Jesu asati asika Adhamu. Achitaura nezvaJesu, muapostora Pauro akanyora kuti: “
Mufananidzo waMwari asingaoneki, dangwe rezvisikwa zvose.” (VaKorose 1:
panguva yokutangatanga, pamazuva enguva isingagumi.” (Mika 5:2) SeMwanakomana waMwari wedangwe, Jesu akararama ari ngirozi kudenga asati auya pasi pano kuti ararame semunhu. Jesu pachake akati: ‘
Ndakaburuka ndichibva kudenga.’


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
2 Zvino ngirozi yaJehovha+ yakabva kuGirigari+ ikaenda kuBhokimu,+ ikati: “Ndakakubudisai muIjipiti, ndikakuunzai munyika yandakapikira madzitateguru enyu.+ Uyezve, ndakati, ‘Handizomboputsi sungano yangu nemi.+
2 Imi musaita sungano nevagari vomunyika ino.+ Putsai atari dzavo.’+ Asi hamuna kuteerera inzwi rangu.+ Nei maita izvi?+
3 Naizvozvo, iniwo ndati, ‘Handichavadzingi pamberi penyu, vachava misungo kwamuri,+ uye vanamwari vavo vachava sehwambo kwamuri.’”+
4 Zvino ngirozi yaJehovha yangotaurira vanakomana vaIsraeri vose mashoko aya, vanhu vakatanga kuchema kwazvo, vakasvimha misodzi.+
5 Nokudaro vakatumidza nzvimbo iyoyo kuti Bhokimu. Vakabayira kuna Jehovha ipapo.
6 Joshua paakarega vanhu vachienda, vanakomana vaIsraeri vakabva vaenda, mumwe nomumwe kunhaka yake, kuti vaite kuti nyika yacho ive yavo.+
7 Vanhu vakaramba vachishumira Jehovha mazuva ose aJoshua nemazuva ose evarume vakuru vakanga vachiri kurarama Joshua afa uye vakanga vaona basa rose guru raJehovha raakaitira Israeri.+
8 Joshua mwanakomana waNuni, mushumiri waJehovha, akazofa ava nemakore zana negumi.+
9 Naizvozvo vakamuviga munharaunda yenhaka yake muTimnati-heresi+ munzvimbo ine makomo yaEfremu, kuchamhembe kweGomo reGaashi.+
10 Chizvarwa chose ichochowo chakaiswa kwakaiswa madzibaba acho,+ chimwe chizvarwa chikatanga kumuka pashure pavo chakanga chisingazivi Jehovha kana basa raakanga aitira Israeri.+
11 Zvino vanakomana vaIsraeri vakaita zvakaipa pamberi paJehovha,+ vakashumira vanaBhaari.+
12 Nokudaro vakasiya Jehovha Mwari wemadzibaba avo uyo akanga avabudisa munyika yeIjipiti,+ vakatevera vamwe vanamwari pakati pavanamwari vemarudzi aiva akavapoteredza,+ vakatanga kuvakotamira, zvokuti vakagumbura Jehovha.+
13 Nokudaro vakasiya Jehovha, vakashumira Bhaari nemifananidzo yaAshtoreti.+
14 Jehovha akabva atsamwira vaIsraeri kwazvo,+ zvokuti akavaisa mumaoko evapambi, vakatanga kuvapamba;+ akavatengesera muruoko rwevavengi vavo vakanga vakavapoteredza,+ uye vakanga vasingachakwanisi kumira pamberi pevavengi vavo.+
15 Kwose kwose kwavaienda, ruoko rwaJehovha rwaivaunzira dambudziko,+ sezvakanga zvataura Jehovha uye sokupika kwakanga kwaita Jehovha kwavari;+ uye vakatambudzika kwazvo.+
16 Naizvozvo Jehovha aimutsa vatongi,+ uye ivo vaivaponesa muruoko rwevapambi vavo.+
17 Havana kuteerera kunyange vatongi vavo, asi vakaita unzenza+ nevamwe vanamwari,+ vakavakotamira. Vakakurumidza kutsauka panzira yakanga yafamba madzitateguru avo achiteerera mirayiro yaJehovha.+ Ivo havana kuita saizvozvo.
18 Jehovha paaivamutsira vatongi,+ Jehovha aiva nomutongi wacho, uye aivaponesa paruoko rwevavengi vavo mazuva ose omutongi wacho; nokuti Jehovha aizvidemba+ nokuti vaigomera nokuda kwevadzvinyiriri+ vavo nevaya vaivanetsa.
19 Zvino paifa mutongi wacho, vaitendeuka voita zvakashata kupfuura madzibaba avo nokutevera vamwe vanamwari kuti vavashumire nokuvakotamira.+ Havana kurega mabasa avo nokusindimara kwavo.+
20 Jehovha akazotsamwira Israeri kwazvo,+ akati: “Rudzi urwu zvarwakadarika sungano+ yangu yandakarayira madzitateguru avo, rukasateerera inzwi rangu,+
21 iniwo handichadzingizve pamberi pavo rumwe rwemarudzi akasiyiwa naJoshua paakafa,+
22 kuti ndiedze+ vaIsraeri nawo, kana vachizochengeta nzira yaJehovha nokufamba mairi sokuichengeta kwakaita madzibaba avo, kana kuti kwete.”
23 Naizvozvo Jehovha akasiya marudzi aya nokusakurumidza kuadzinga,+ uye haana kuaisa muruoko rwaJoshua.


text:
Alfred Beit
Alfred Beit mumwe wevarume ana muzvinabhizinisi vakashanda naCecil John Rhodes apo aitanga mabasa ake okutapa nyika dziri kuchamhembe kweAfrica. Alfred Beit akasiya mari inoshandiswa panopiwa Scholarship yeBeit Scholarship. Muzvikoro zvizhinji zvepamusoro muZimbabwe kunowanikwa apanie Beit Hall kana kuti Beit Lecture Theatre.
Zvikoro zvinoti: University of Zimbabwe, Harare Polytechnic neBulawayo Polytechnic zvose zvine chivakwa chakapiwa zita raBeit. MuHarare munowanikwawo chikoro chinonzi Alfred Beit. Kunonzi Beit ndiye ane zita rakapiwa kudhorobha reBeitbridge.
Murume uyu aive werudzi rwechiJudah.


text:
Ruboshwe
Muchidzidzo Pimanyika, ruboshwe (left-hand in English) zvinoreva divi rinotarisa kuChamhembe kana munhu akatarisa kuMadokero. Divi iri ndiro divi rine moyo wemunhu. Vanhu vanoshandisa ruwoko rweruboshwe vashoma pane vanoshandisa rudyi. Kunoitawo vamwe vane chipo chekugona kushandisa zvose ruboshwe nerudyi.
Verudzi rweChiShona vanokoshesa kumhoresana neruwoko rwerudyi; vamwe vanokoshesawo kudya vachishandisa ruwoko rwerudyi. Hazvitariswe zvakanaka kana munhu akagashira chinhu noruwoko rweruboshwe. Vabereki vanoedza napose kugombedzera vana kuti vashandise rudyi pakumhoresa, kudya, nokugashira. Makarekare vadzidzisi vaiedza napose kukurudzira vana vechikoro kuti vashandise ruwoko rwerudyi pakunyora nokuita mamwe mabasa.
Asi kune avo vane ruboshwe rwakasimba kwave kuita vamwe vanoshandisa ruboshwe irworwo kudya nokuti kwavari ndirwo rwune simba.
Kurerutsa Mutauro[chinja | edit source]
- Nyamanzere kana chimhindiboshwe zvinotura munhu anoshandisa ruwoko rweruboshwe, akasimba muruwoko irworwo.


text:
Dodoramhenyu
Zita rokuti Dodoramhenyu (Biology) riri kushandiswa pano kureva denhe reruzivo rinodzidzisa pamusoro pezvinhu zvinorarama zvinosanganisira: mhuka; muchero; hove; shiri; tupuka zvichingodaro. Zita iri rinonongedza kuti chidzidzo ichi chinotaura pamusoro pezvinhu zvinorarama zvine hupenyu - tichiturikira kuEnglish pari kunzi "study of living things".
Kurerutsa Mutauro[chinja | edit source]
Shoko rokuti dodorodza (narrate, relate or explain fully) rinoreva kudonongora zvose zvinozivikanwa maererano nemusoro wenyaya iri mudariro. Apa ndipo pabva chivakamberi chokuti dodora-. Chivakamberi ichi chiri kushandiswa kuturikira chivakashure cheEnglish chinoti -logy chinoreva a speaking, discourse, treatise, doctrine, theory, science".
- Nyatsonditi dodoro nyaya iyi: explain this matter , to me fully.
- Dodorora dzinza rako: give a narration of your whole family tree.
- Munhu angadodorodze zvaMwari here: can a man explain God?


text:
KURUDZIRO YEKUCHENGETEDZVA KWEKODZERO DZEVANHU PASI POSE
ZARURO
Sezvo kucherechedza hunhu nekodzero yakayenzana yomunhu wese pasi pose iriyo mviromviro yomutongero uri pachokwadi norunyararo panyika.
Sezvo kusatevera nekusvora kodzero dzevanhu zvakamboita kuti kuve noutsinye hwakarwadza pfungwa dzevanhu pasi pose, nokuuya kwenyika inevanhu vachafadzwa norusununguko nokutaura zvavanoda zvakapikirwa sezvinangwa zvinodiwa kuvanhu vese vese.
Sezvo chiri chinhu chinokosha, kana munhu asingazomanikidzirwa kuita somukana wokupedzisira, kupandukira hutongi hwakaipa kana hudzvanyiriri, kuti, kodzero dzevanhu dzichengetedzwe nohutongi hwomutemo.
Sezvo vanhu vese veMubatanidzwa weNyika, muchisununguko ichi, varatidzazve chitendero chavo mukodzero dzavanhu dzinokosha, uyewo muhunhu nohukoshi homunhu wega wega, munezvekodzero yakayenzana yavanhurume navanhukadzi, zvekare vazvishingisa kukurudzira budiriro mumagariro nokusimudzirwa kohupenyu huri nani murusununguko rwunokosha rwakawedzerwa.
Sezvo kunzwisisa pamwechete kodzero idzi norusununguko zvichikosha zvakanyanya kuti chisungo chibudirire.
Saka Nokudaro
GUNGANO ROMUBATA - NIDZWA WENYIKA DZEPASI POSE
rinozivisa
NEZVEKURUDZIRO INO YEKUCHENGETEDZVA KWEKODZERO DZEVANHU PASI POSE sechiratidzo chokubudirira pamwechete kwavanhu vese nemarudzi ese, pedzisire munhu wese nenhengo dzese dzemunyika vavekuchengetedza kurudziro ino, vachishingirira nokudzidzisa uyewo kuita mabasa ekudzidzisa nokukurudzira kuremekedzwa kwekodzero dzino nerusununguko namatanho okubudirira munyika kana pasi pose, kuita kuti kodzero idzi dzicherechedzwe zvakakwana nokuchengetedzwa pasi pose nevanhu vemunyika dzinova nhengo uyewo vanhu vanogara mumatunhu ari pasi penyika idzodzo.
1. Chisungo cheKutanga
Vanhu vese vanoberekwa vakasununguka uyewo vakaenzana pahunhu nekodzero dzavo. Vanhu vese vanechipo chokufunga nekuziva chakaipa nechakanaka saka vanofanira kubatana nomweya wohusahwira.
2. Chisungo cheChipiri
Munhu wese anofanirwa kuwana kodzero norusununguko samataurirwo azvakaitwa mukurudziro ino, pasina kusarura kupi zvako, kwakaita sekwerudzi rwake, ruvara rwake kana kuti munhurume kana kuti munhukadzi here, mutauro wake, svondo yake, kana kuti mafungiro ake munezvematongerwo enyika kana zvipi zvazvo.
Zvekare, hapana kusarura kuchaitwa nokuda kwemamiriro munezvematongerwo enyika, mutongero kana kuti mamiriro enyika kana dunhu raanogara muneipi zvayo nyika pasi pose, ingava nyika yakasununguka, nyika iri kufanotongwa, kana nyika isati yawana kuzvitonga kuzere kana chipi zvacho chipingidzo pakuzvitonga.
3. Chisungo cheChitatu
Munhu wese anekodzero yokurarama, kuvanerusununguko nokuzvichengetedza iye omene.
4. Chisungo cheChina
Hapana munhu achachengetwa muhuranda kana kuitwa semuranda, huranda nekutengeswa kwevanhu neipi zvayo nzira hazvizotenderwi.
5. Chisungo cheChishanu
Hapana munhu anofanirwa kurwadziswa kana kuitirwa hutsinye, kubatwa semhuka kana kuitwa zvinoderedza, kana upi zvawo murangiro wakadaro.
6. Chisungo cheChitanhatu
Vanhu vese vakayenzana pamberi pomutemo uye vanekodzero, pasina rusarura, yokuchengetedzwa zvakayenzana nomutemo.
7. Chisungo cheChinomwe
Munhu wese anekodzero yokuenzanisirwa chichemo chake zvakakwana namatare ari pachokwadi emunyika make apo anenge aitirwa zvinotyora kodzero dzinokosha dzaanopiwa nebumbiro remitemo kana iwo mutemo pachawo. Munhu wese anenzira yekudzivirirwa yakafanana neyavamwe kubva murusarurwo rwose zvarwo runotyora mitemo yekurudziro ino.
8. Chisungo cheChisere
Munhu wese anekodzero yekumirirwa nematare kana akatyorerwa kodzero dzake dzaainadzo pasi pebumbiro remitemo kana mitemo pachayo.
9. Chisungo cheChipfumbamwe
Hapana munhu achasungwa, kupfigirwa mutorongo kana kudzingwa munyika make zvisiri pamutemo.
10. Chisungo cheGumi
Munhu wese anofanirwa kuwana mukana wakaenzana uri pachokwadi wokumira pamberi pedare remhosva rakasununguka, risinadivi rarinorerekera, apo kodzero yake nezvaanotarisirwa kuti aite zvinenge zvichivhenekwa, uyewo kana achinge achipomerwa mhosva ipi zvayo.
11. Chisungo cheGumi nemwe
- (Chekutanga) Munhu wese anenge apomerwa mhosva iyo ingaita kuti apiwe chirango, anekodzero yokubatwa somunhu asina mhosva kusvikira pawanikwa umbowo hokuti anemhosva, achizobatwa nayo pamberi poruzhinji nedare, apo paanenge apihwa mukana wezvose zvaangade pakuzvimirira.
- (Chechipiri) - Hapana munhu anofanirwa kunzi anemhosva pamutemo wenyika kana mutemo wenyika dzepasi pose, panguva yechiitiko ichocho. Uyewo hapana chirango chakapfurikidza chinofanirwa kutemerwa munhu chisingawirirani nechirango chaikodzera panguva yokuparwa kwemhosva yacho inenge iripadare.
12. Chisungo cheGumi neMbiri
Hakuna munhu achafanirwa kuongororwa zvisiripamutemo munezvemagariro ake, zvemhuri yake, musha wake kana matsamba ake, uyewo kushorwa nokuderedzerwa pahunhu, nechimiro chake. Munhu wese anekodzero yokudzivirirwa nemutemo kubva mukuderedzerwa nekutadzikirwa kwakadaro.
13. Chisungo cheGumi neNhatu
- (Chekutanga) - Munhu wese anekodzero yokuva norusununguko rwokufamba nokugara mukati menyika imwe neimwe.
- (Chechipiri) - Munhu wese anekodzero yokubuda muneipi zvayo nyika, zvichibatanidza nyika yake, uyewo kudzokerazve kunyika yake.
14. Chisungo cheGumi nena
- (Chekutanga) - Munhu wese anekodzero yokutsvaga nekupiwa pekupotera kunedzimwe nyika kana ari kuvhundutsirwa.
- (Chechipiri) - Iyi kodzero haigone kushandiswa kana asungwa pachokwadi nemhosva dziri pachena kuti hadzisi dzezvematongerwo enyika mushure mokuita mabasa anotyora zvinangwa nemitemo yeMubatanidzwa wenyika dzepasi pose.
15. Chisungo cheGumi neShanu
- (Chekutanga) - Munhu wese anekodzero yokuva nenyika yaanobva.
- (Chechipiri) - Hapana munhu achashaiswa nyika yake yaanogara kana kurambidzwa kuenda kundogara kuneimwe nyika.
16. Chisungo cheGumi neNhanhatu
- (Chekutanga) Vanhurume nevanhukadzi vabvezero, vanekodzero yokuroorana nokuumba mhuri, pasina kudziviswa nokuda kwerudzi, nyika yechizvarwa kana svondo yavanopinda. Vanhu ava vanekodzero dzakaenzana munyaya dzezvekuvaka imba, pakuchata nemukuparadzwa kwawo.
- (Chechipiri) - Wanano ichaitwa chete kana paine tenderano yakakwana pakati paavo vanoda kuwanana.
- (Chechitatu) - Mhuri ndiyo musimboti womubatanidzwa unokosha mumusha uye inekodzero yokuchengetedzwa omene.
17. Chisungo cheGumi neChinomwe
- (Chokutanga) - Munhu wese anekodzero yekuita pfuma ariega kana kuti akabatana nevamwe.
- (Chechipiri) - Hakuna munhu achatorerwa pfuma yake.
18. Chisungo cheGumi neSere
Munhu wese anekodzero yorusununguko mupfungwa, mumaonero, nemumanamatiro ake; kodzero iyi inobatanidza rusununguko rwokuchinja svondo kana mafungiro, zvekare kuva norusununguko pachake kana navamwe, pachena kana muchivande, rwokunamata kana rwomumafungiro ake muzvidzidziswa, kuitwa kwazvo, munamatirwo kana mumacherechedzerwo azvo.
19. Chisungo cheGumi nePfumbamwe
Munhu wese anekodzero yokuva norusununguko rwemaonero ake pasina kukanganiswa, rwekutsvaga, rwekuudzwa kana rwekuzivisa mashoko nemafungiro neipi zvayo nzira zvisineyi nezvemiganhu yenyika.
20. Chisungo cheChimakumi maviri
- (Chekutanga) Munhu wese anekodzero yokuva norusununguko rwokusangana nokuvanamwe murunyararo
- (Chechipiri) - Hapana munhu anofanirwa kumanikidzwa kuvenhengo yeripi zvaro bato.
21. Chisungo cheChimakumi maviri nemwe
- (Chekutanga) - Munhu wese anekodzero yokubatsira mukutongwa kwenyika yake, pachake kana kuburikidza nekuvamiriri vakasarudzwa zviri pachena.
- (Chechipiri) - Munhu wese anekodzero yakaenzana yokushandira hurumende yomunyika yake.
- (Chechitatu) - Zvido zvevanhu ndizvo zvchava musimboti wemasimba okutonganawo hurumende: zvido izvi zvicharatidzwa nguva nenguva nesarudzo iri pachokwadi iyo ichange ichizoitwa nomunhu wese anekodzero yokuvhota, sarudzo iyi ichaitwa vanhu vakasununguka uye zvisina kubiridzira .
22. Chisungo chechimakumi maviri nembiri
Munhu wese, senhengo yorudzi, anekodzero yokuwana magariro akanaka, uye anofanirwa kuwana kubva mumushandira pamwe wenyika dzepasi pose zvichitevera marongerwo ohupfumi hwenyika imwe neimwe, hupfumi, magariro nekodzero, dzetsika dzemagariro ake nokuita munhu anova zvaanoda kuva.
23. Chisungo chechimakumi maviri nenhatu
- (Chekutanga) - Munhu wese anekodzero yokushanda, kusarudza basa raanoda kuita, nekuva nomushandiro wakanaka uyewo nekudzivirirwa kuti asaite rovha.
- (Chechipiri) - Munhu wese, pasina kusarura kupi zvako, anekodzero yokuwana mugove wakaenzana nowomunhu wese anoita basa serake.
- (Chechitatu) - Munhu wese anoshanda anekodzero yokuwana mugove wakanaka zvichiita kuti iye pachake nemhuri yake vawane magariro anokodzera ehunhu uchiwederwa, kana zvichikodzera nedzimwe nzira dzokuchengetedzwa kwemagaririo akanaka.
- (Chechina) - Munhu wese anekodzero yokuumba nokuvanhengo yemasangano anomirira vashandi kuti agone kuchengetedza zvido zvake.
24. Chisungo chechimakumi maviri nena
Munhu wese anekodzero yokuzorora nokuzvivaraidza, zvichibatanidza kukamurwa kwenguva yokushanda nokuwana zororo nguva nenguva pabasa achipihwa mugove wakakwana.
25. Chisungo chechimakumi makumi maviri neshanu
- (Chekutanga) - Munhu wese anekodzero yokuva nemagariro akakwana kuti ave nohutano hwakanaka nokurarama zvakanaka iye pachake nemhuri yake achiwana kudya, zvipfeko, imba, kurapwa nezvose zvinodikanwa pamagariro omunhu nekodzero yokuchengetwa panguva yokushaiwa basa, hurwere, kuremara, kufirwa, kukwegura kana chipi zvacho chipingidzo muupenyu.
- (Chechipiri) - Huzvere kana nguva yohwana hudiki inguva yokubatwa zvakanaka nokubatsirwa. Vana vese, zvisinei kuti vakaberekwa zvakaita sei, vachachengetwa zvakayenzana.
26. Chisungo chechimakumi maviri nenhanhatu
- (Chekutanga) - Munhu wese anekodzero yokuwana dzidzo iyo ichange iri pachena , zvikuru panguva yehwana hudiki, inova ndiyo nguva yakakosha. Dzidzo panguva iyi ichamanikidzirwa. Dzidzo dzezvemibato yemaoko neyemumahofisi ichaitwa kuti ivepo zvekare, dzidzo iripamusoro ichawanikwa maererano nemagonero emunhu.
- (Chechipiri) - Dzidzo ichanangiswa kusimudzira zvakakwana munhu nokusimbaradza kuremekedzwa kwekodzero dzavanhu uyewo nerusununguko rwavo runokosha. Dzidzo ichakuridzira kunzwisisa, kuregererana nohusahwira pakati penyika, marudzi kana mapoka ezvedzisvondo, uyewo ichatungamidza mabasa emubatanidzwa weNyika dzepasi pose ekuchengetedzwa kwerunyararo.
- (Chechitatu) - Vabereki vanekodzero yokusarudza dzidzo ichapihwa kuvana vavo.
27. Chisungo chechimakumi maviri nenomwe
- (Chekutanga) - Munhu wese anekodzero yokuteedza akasungunuka tsika dzemunzvimbo maanogara kufadzwa nezvemitambo nokubatidzawo mumabasa ebudiriro.
- (Chechipiri) - Munhu wese anekodzero yokuwana kuchengetedzwa kwemararamiro nezvido zvake zvinobva munezvaanamazvi- kokota, zvemitambo, nemuzvinyorwa izvo anenge akanyora ega.
28. Chisungo chechimakumi maviri nesere
Munhu wese anofanirwa kugara muruwa nemunyika umo munozova nokucherechedzwa zvakakwana kwekodzero norusununguko sekutaurwa kwazvakaitwa mukurudziro ino.
29. Chisungo chechimakumi maviri nepfumbamwe
- (Chekutanga) - Munhu wese ane zvinhu zvaanofanirwa kuita munzvimbo maanogara umo munozoita kuti iye pachake, agone kuzvisimudzira akasununguka pahunhu hwake zvakakwana.
- (Chechipiri)- Achishandisa kodzero dzake norusununguko rwake munhu wese achavanomwero wakatarwa nomutemo chete, ndokunge izvi zvichiitirwa kupa cherechedzo noruremekedzo rwunodiwa kukodzero norusununguko rwunodiwa rwavamwe nokuita zvido zvevanhu.
- (Chechitatu) - Kodzero iyi norusununguko urwu hazvigone kushandiswa nenzira inotyora zvinangwa nedonzvo reMubatanidzwa weNyika dzepasi pose.
30. Chisungo chechimakumi Matatu
Hapana chinhu chiri mukurudziro ino chichazotsanangurwa sechinoreva kuti chero ipi zvayo nyika, bato, kana munhu pachake, anekodzero yokuita mabasa kana zviito zvinopwanya ipi zvayo kodzero kana rusununguko zviri mukurudziro ino.
KURUDZIRO YEKUCHENGETEDZVA KWEKODZERO DZEVANHU PASI POSE
Nezuva reGumi munaZvita mugore ra 1948 Gungano roMubatanidzwa weNyika dzepasi pose rakasarudza ndokuzivisa "Nezvekurudziro yekuchengetedzva kwekodzero dzevanhu pasi pose". Mashoko akakwana ari mumashizha anotevera muchinyorwa chino. Mushure meichi chiitiko chinokosha, Gungano roMubatanidzwa weNyika dzepasi pose rakakumbira nyika dzose dzinova nhengo kuti dzishambadzire zvinyorwa zve Kurudziro ino, kuitira kuti zvinyorwa zvekurudziro iyi zvive zvino ziviswa, zvoshambadzirwa nokuverengwa zvichitsanangurwa, kunyanya muzvikoro nedzimwe nzvimbo dzokudzidzira, zvisinei nemamiriro enyika kana matunhu munezvematongerwo enyika.
Hechinoyi chinyorwa Chakabvumiranwa
HOFISI YESANGANO ROMBATANIDZVA WENYIKA DZEPASI POSE -YEKUTUMIRWA KWEMASHOKO KURUZHINJI.


text:
Musenerera
Musenerera (Osmosis kuEnglish) chiitiko chinoonekwa chekuti nyungurudzi inowanikwa ichidarika dzivanhengo rinosarura zvinobvinina, ichibva kudivi rine gupuko renyungurwa rakadzikira kuenda kune gupuko wenyungurwa rakakwirira. Mhedzisiro yemusenerera ndeyekuti mativi maviri erukanda anenge ava negupuko rengunyudurwa rakaenzana.
Musenerera wakakosha pakurarama kwemadzinde nokuti ndiyo nzira inoshandisa kusveta mvura kubva muvhu ichitevedza nhengo dzedzinde dzamara yasvika kumashizha. Fertilizer ikawanda muvhu zvinokonzera kuti dzinde ritsve nokuti apa musenerera unenge woitika mvura ichibuda mudzinde kupinda muvhu; saka kuchinzi fertilizer isawanzwa.
Kupiwa kwezita[chinja | edit source]
Shoko rokuti musenerera rinotodza pane rekuti senerera rinoreva kumanikidzira kupinda kanzvimbo kadiki pakamanika. Kana kuri kuEnglish shoko rokuti osmosis rinotodza rechiGreek rekuti osmos rinoreva to thrust or push in – izvozvi zvokusundira kana kusenerera kupinda pakamanika ndizvo zvinoitika neosmosis..
Shoko rokuti gupuko (concentration kuEnglish) rinoreva huwandu hwenyungurwa yakanyungudutswa mumunyungu huchipimwa pachiyero chimwechete chehuwandu hwemunyungu. Huwandu hwemunyungu huri kucherechedzwa hunokwanisa kunge huri huremu kana mumhu. Shoko iri rinotodzana nerinoti kukupuka rinoreva kupfuma, kukuputsa roreva kupfumisa.
Kurerutsa Mutauro[chinja | edit source]
- Mvura inotorwa muvhu kupinda kumidzi yemuti kuburikidza nemusenerera.
- Osmotic pressure inenge yonzi - puresha yemusenerera.
- Reverse osmosis inenge yonzi - musenerera wenhendashure.


text:
NDINODZOKA zvakare kutsika nemagariro echivanhu, tsika nemagariro andinombotsoropodza pano pana Kuziva Mbuya Huudzwa mamwe mazuva. Vamwe vangazviramba kuti tsika dziri kuerera takatarisa, asi ichi ndicho chokwadi chakazara. Panozvarwa mwana, panoroorwa kana panofiwa, unoshaya kuti masanganiswa ari kuitwa nevanhu anorevei, uye anotisvitsa kupi.
Zvinhu hazvichaitwa nenzira chaidzo dzinoita kuti vanhu vazive kuti ndzidzo tsika dzevanhu veZimbabwe.
Vamwe mungati ndiko kufamba kwenguva, asika ngatirege kukabira tsika dzevamwe, tokanganwa dzedu kana kuita zvinobvisa chimiro.
Kwemakore akawanda zvikuru ndasangana nevanhu kana mhuri dzinorarama mukutya nokuti pane munhu kana vanhu vanenge vakavati “muchazviona!”
Vamwe vakaudzwa mashoko aya mushure mokushaya kwevabereki. Wofirwa, apa wotyisidzirwa?
Iyeyu “muchazviona” akaita kuti vanhu vaende kugata mumusha mapinda urwere kana kufiwa zvisina tsarukano, nokuti kunzi uchazviona kushurudzirwa zvakaipa. Dzimwe mhuri hadzitaudzane naiyeyu, “muchazviona.”
Asiwo, sei katsika aka kachiramba kupera muvanhu vokwedu? Sei vanhu vachida kuvhundutsirana nemazwi anoita kunge akatakura zvizhinji iro riri zuru rakapinda nyoka? Mazwi iwaya akaisa vamwe kumakuva.
Zvakanaka here kupinza mweya woruvengo nokuti munhu anoda kutyiwa kwete kuremekedzwa?
Vazhinji venyu makasungwa mbiradzakondo naiyeyu “muchazviona” akataurwa maramba kuita zvido zvehama.
Vamwe munonzi muchatitsvaga kana zvaipa, mouya muchipfugama mozoziva kuti tiri vana ani. Kuomesarana uku kunorevei? Ndicho chivanhu chacho here chokutyisidzirana?
Vamwe vavo vakasadaro, vanoramwa vanhu votoita sevachavanamata kunge Mwari.
Vanoripiswa mari, huku, mbudzi kana mombe chaiyo zvichibva nokuti zvavanenge vachinzi vatadza zvakakura sei? Ipapo panenge pachinzi hatidi kurasa chivanhu chedu!
Mai vangu vakati ndiko kunonzi kudya zvavanhu sevaumbi vehari nokuti hari kana yapunzika unotodzoka wotsvaga imwe. Hainge poto dzanhasi uno dzokuti unonamisa wombobikira kwemazuva.
Vakatiwo kana munhu akuti “uchazviona” akuisa muhomwe, ave kuita zvaanoda newe. Iwe pamusana pokutya, unenge wave kupota uchimupa twunhu kuti adzore moyo.
Asiwo rimwe gore imwe mhuri yakanzarwo mushure mokushaya kwababa vavo. Vakanzi nedzimwe hama, “Zvamarambira nezvinhu zvehama yedu muchazviona!”
Ivo vakapindurawo vakati, “Zvatichaona, hazvitityise nokuti tinoziva kuti kufa kwababa vedu handi kupera kweupenyu. Mwari mupenyu, uye anoropafadza.
“Saka zvatichaona takazvitarisira nokuti tinoda makomborero akaimbwa naFungisai kuti, gore richitanga, richipera, tinoda makomborero. Saka musatya henyu nezvatichaona nokuti, zvakatinakira.”
Zvakavakandisa mapfumo pasi nokuti vaifunga kuti vanobva varipwa ipapo, ipapo. Kudya zvavanhu savaumbi vehari! Ndikowo zvakare kugona munhu anogara akapfunda rufu pasi porurimi rwake.
Munhu ngaadzidze kuremekedzwa kwete kutyiwa, uyewo munhu ngaadzidze kuti kutyisidzira vanhu nokuti, “uchazviona” hazvivake musha.


text:
Zengeya masvomhu
Muchidzidzo cheMasvomhu, huzengeya (variability, changableness in English) muitiro wokuti munhu kana chinhu chinoshanduka pamafungiro, huwandu, mumhu hwechinhu chiri kupimiwa. Chacho chine huwandu kana mumhu uri kupimwa chinonzi zengeya kana kuti variable kuEnglish.
Somuenzaniso tinokwanisa kupima nhambwe yafambwa nebhazi kubva kwaMutoko kuenda kwaMurehwa. Nhambwe yafambwa inosiyana nekupfuura kwenguva uye spidhi yebhazi. Pamucherechedzo uyu nhambwe yafambwa, nguva yafambwa, uye spidhi yebhazi zvose mazengeya ari kushanduka takatarisana nenharaunda iri kucherechedzwa.
Muenzaniso wemutaro une mazengeya X na Y wakapiwa paDariro 1 riri kurudyi iro.
Kurerutsa Mutauro[chinja | edit source]
- Variable inenge yonzi zengeya, uye kana kuti mazengeya pahuwandu.
- Y varies with X kunenge kwonzi Y izengeya rinotodza X.
- MuDariro 1, X izengeya rakasununguka, Y izengeya rakasungwa.
- Zengeya rakasununguka ndiro rinomirira nhutirwa dziri kupinda munharaunda iri kucherechedzwa.
- Zengeya rakasungwa ndiro rinomirira nhururwa dziri kubuda munharaunda iri kucherechedzwa.
- Zengeya rakasununguka ihonzeri yezvinobuda. KuEnglish ndiyo independent variable.
- Zengeya rakasungwa chisakwa kana kuti mhedzisiro yezvapinda. KuEnglish ndiyo dependent variable.
Hukama huripo pakati pa X na Y hunotsanangurwa nemunangatire.


text:
Nhau 112: Chikepe Chinovhunika Pachiwi
Tarira! igwa rava munhamo! Riri kuvhunika! Unoona vanhu vasvetukira mumvura here? Vamwe vava kutosvika kumahombekombe. Uyo ndiPauro here ari apo? Ngatiwanei chave chichiitika kwaari.
Yeuka, kwamakore mairi Pauro anobatwa somusungwa muKesaria. Ipapo iye navamwe vasungwa vanokwidzwa mugwa, uye vanotanga kuenda Roma. Apo vanopfuura pedyo nechiwi cheKrete, dutu rinotyisa rinovarovanya. Mhepo inovhuvhuta nesimba kwazvo zvokuti varume vanosagona kudzora igwa. Uye havangaoni zuva mumasikati kana nyeredzi usiku. Pakupedzisira, pashure pamazuva mazhinji, avo vari mugwa vanopererwa nezano rose rokuponeswa.
Zvino Pauro anomira ndokuti: 'Hakuna nomumwe wenyu ucharashikirwa noupenyu hwake; igwa bedzi richarashika. Nokuti usiku ngirozi yaMwari yakauya kwandiri ndokuti: "Usatya, Pauro! Unofanira kumira pamberi pomubati ushe weRoma Kesari. Uye Mwari uchaponesa vose avo vanofamba newe mugwa.'"
Panenge pakati pousiku pazuva rechi-14 dutu ravamba, vakwasvi vanoona kuti mvura iri kuva isina kudzama! Nemhaka yokutyira kubondera pamatombo murima, vanowisa zvimiso zvavo. Mangwanani acho vanoona chiteshi. Vanosarudza kukwasva igwa kusvikira kumhenderekedzo ikoko.
Eya, pavanoswedera pedyosa nemhenderekedzo, igwa rinorova mahombekombe ejecha ndokubatwa. Zvino mafungu anovamba kurirova, uye igwa rinovamba kuvhunika. Mukuru weuto anotarisira anoti: 'Imi mose munogona kushambira tangai kusvetukira mugungwa mugoshambira kusvika kumhenderekedzo. Vamwe vasara vateverei, uye batai zvimedu zvinobva paigwa mugobatisisa.' Uye ndozvavanoita. Nenzira iyi vanhu vose 276 vaiva mugwa vanosvika kumhenderekedzo vakakotsekana, sezvakapikira ngirozi.
Chiwicho chinonzi Merita. Vanhu vanomutsa kwazvo, uye vanotarisira avo vanobva mugwa. Apo mugariro wokunze unoita zvakanaka, Pauro anokwidzwa murimwe igwa ndokuendeswa Roma.
Mabasa 27:1-44; 28:1-14.
Mibvunzo
- Chii chinoitika kuigwa rina Pauro parinopfuura pedyo nechiwi cheKrete?
- Pauro anotii kune vaya vari muigwa?
- Igwa rinovhunika-vhunika sei?
- Mukuru weuto anotarisira anopa mirayiridzo yokutii, uye vanhu vangani vanosvika kumhenderekedzo vakachengeteka?
- Chiwi chavanoburukira pachiri chinonzii, uye chii chinoitika kuna Pauro mamiriro okunze paanodzikama?
Mibvunzo yokuwedzera
- Verenga Mabasa 27:1-44.
Kuvimba kwedu nokururama kwenhoroondo yeBhaibheri kunosimbiswa sei patinoverenga nhoroondo yorwendo rwokufamba nechikepe rwaPauro achienda kuRoma? (Mab. 27:16-19, 27-32; Ruka 1:3; 2 Tim. 3:16, 17)
- Verenga Mabasa 28:1-14.
Kana vanhu vechihedheni vaigara muMerita vakanzwa vachifanira kuitira muapostora Pauro neshamwari dzake dzaiva muchikepe chakavhunika ‘mutsa unoshamisa,’ vaKristu vanofanira kunzwa vachifanira kuratidzirei uye kunyanya munzira ipi? (Mab. 28:1, 2; VaH. 13:1, 2; 1 Pet. 4:9)


text:
MAZANO OKUTI MHURI IFARE
Kudyidzana Kwamungaita Nevamwe Kana Muri Mumhuri Yokurera
VAMWE AMAI VOKURERA VOKUAUSTRALIA VANONZI MARGARET, * VANOTI: “Aimbova mudzimai womurume wangu akaudza vana vake kuti vasatomboteerera zvandinotaura, kunyange zvinhu zviri nyore zvakadai sokuti ‘Muyeuke kukwesha mazino enyu.’” Margaret anoona sokuti izvi zvakaita kuti iye nomurume wake vasawirirana.
Mhuri dzokurera dzinosangana nematambudziko asina vakawanda uye kazhinji kacho akaoma pakugarisana kwavo nevamwe vasiri mumhuri dzavo. * Vabereki vakawanda vokurera vangatofanira kukurukura nemubereki chaiye wemwana panyaya dzakadai sokumboshanya, kuranga mwana wacho uye kumubatsira nemari. Shamwari nevoukama vanogonawo kuomerwa nokujairana nevatsva vanenge vauya mumhuri yacho. Chimboona kuti mazano eBhaibheri angabatsira sei mhuri yenyu yokurera kuti ikunde matambudziko iwayo.
UKAMA HWOKUTANGA: MUMWE MUBEREKI WEMWANA
Vamwe amai vokurera vokuNamibia vanonzi Judith vanoti: “Amai vevana vangu vokurera vakamboudza vana vavo kuti ini ndaingovawo zvangu mudzimai mutsva wababa vavo uye kuti vana vose vataizobereka vaisazova hanzvadzi nevanin’ina vavo. Mashoko avo akandirwadza chaizvo nokuti ndinoda vana vangu vokurera sokunge kuti ndevangu.”
Nyanzvi dzinobvumirana kuti mubereki wemwana asisiri kugara naye anogona kutadza kuwirirana nemhuri yokurera zvichitoita kuti mhuri iyoyo ipesane. Kazhinji amai vokurera naamai vemwana ndivo vanowanzonetsana. Chii chingabatsira?
Zvaungaita kuti ubudirire: Isa miganhu ine mwero. Mwana wako anogona kushushikana kana ukaedza kuvharidzira kuti asatombodyidzana zvachose newawakanga wakaroorana naye. * Vabereki vemwana, vanova ndivo ‘vakaita kuti aberekwe,’ vanokosha muupenyu hwake. (Zvirevo 23:22, 25) Asiwo kana ukaita kuti wawakanga wakaroorana naye anyanyise kupindira mumba menyu, unogona kuvhiringa kana kutogumbura wawakaroorana naye iye zvino. Edza kuva pakati nepakati, uchiita kuti mubereki iyeye azive pokugumira kuitira kuti udzivirire imba yenyu, asiwo uchiita zvose zvaunogona kuti murambe muchishandira pamwe.
MAZANO KUVABEREKI
- Paunenge uchitaura newawakanga wakaroorana naye, taurai nezvevana venyu morega kuwanza dzimwe nyaya. Somuenzaniso, unogona kumukumbira kana zvichiita kuti ave nenguva yaanogara achifona mukati mezuva. Izvi zvinobatsira chaizvo pane kuti afone chero nguva yaanoda kana kuti usiku.
- Kana mutemo usingakubvumiri kugara nevana vako, pamwe unogona kufona, kunyora tsamba, kutumira meseji kana kuvanyorera tsamba paIndaneti kuitira kuti mugare muchitaurirana. (Dheuteronomio 6:6, 7) Vamwe vanotaura vachionana pavhidhiyo (videoconferencing). Unogona kuziva zvinodiwa nevana vako uye zvinovanetsa wovabatsira zvakanyanya.
MAZANO KUNA VANAAMAI VOKURERA
- Ratidza kuti ‘unonzwira ngoni’ amai vevana nokuita kuti zvijeke kuti hauna kuuya kuzotora nzvimbo yavo saamai. (1 Petro 3:8) Gara uchivaudza kuti vana vakadii, uchinyanya kutaura zvakanaka zvavari kuita. (Zvirevo 16:24) Vakumbire mazano uye vatende kana vakupa.
- Kana amai vevana varipo usanyanyoratidza kufarira vana vacho. Beverly, amai vokurera vokuUnited States vanoti: “Vana vangu vokurera vaduku vaida kundishevedza kuti Mhamha. Takavaudza kuti vanogona kundishevedza kuti Mhamha kana tiri pamba asi vaisafanira kudaro kana vaina amai vavo Jane kana kuti hama dzaamai vavo. Izvi zvakaita kuti ini naJane titange kuwirirana. Takatozoguma tava kubatsira vana pamwe chete pazvinhu zvokuchikoro uye pavaimboshanyira dzimwe nzvimbo nevamwe vana vechikoro.”
MAZANO ANOBATSIRA VABEREKI CHAIVO NEVABEREKI VOKURERA KUTI VAWIRIRANE
- Usataura zvakashata nezvemubereki wevana asisipo kana kuti mubereki wavo wokurera vana vacho vachinzwa. Zviri nyore kungoerekana wava kuita izvi, asi zvinoita kuti vana vanetseke chaizvo. Uyewo hauzivi kuti zvaunenge wataura vana vangazozvitaura sei uye riini. (Muparidzi 10:20) Kana mwana akakuudza kuti mubereki wake kana kuti mubereki wokurera akataura zvakashata nezvako, ratidza kuti une hanya nemafungiro ake. Ungati: “Ndine urombo nezvawakanzwa. Mhamha vako vakandigumbukira uye dzimwe nguva kana vanhu vatsamwa vanotaura zvinhu zvisina kunaka.”
- Edzai kuva nemitemo yakafanana uye marangiro akafanana mose semhuri mbiri. Kana zvisingaiti, tsanangura kusiyana kwakaita zvinhu mumhuri dzenyu, usingashori mumwe mubereki. Chimbofunga mamiriro ezvinhu anotevera:Amai vokurera: Kuda, ndapota yanika tauro rako.Kuda: Kana tiri kwaMhamha, tinongosiya matauro pasi vobva vatiyanikira.Amai vokurera (vagumbuka): Amai venyu vari kukudzidzisai usimbe.Matauriro anotevera haangavi nani here?Amai vokurera (vakadzikamira): Hoo, zvakanaka. Kuno munhu anozviyanikira oga.
- Usarongera vana zvokuita panguva yavanenge vachifanira kuva nemumwe mubereki. (Mateu 7:12) Kana usingakwanisi kuchinja nguva yacho, kumbira mvumo kune mumwe mubereki usati waudza vana zvawaronga.
EDZA IZVI: Ita zvinotevera pauchaonana nemurume kana mudzimai wewawaimbova wakaroorana naye kana kuti weuya ainge akaroorana newawakaroorana naye iye zvino:
- Mutarise kuchiso uchinyemwerera. Usaita zvinoratidza kuti ari kukusvota uye hauna basa naye.
- Mukwazise uchimuremekedza. Somuenzaniso unogona kuti, “Makadini mai (wotaura zita remwana kana kuti rekwaakaroorwa).”
- Kana paine vanhu vakawanda, usangotaura nevamwe chete asi taurawo naye.
UKAMA HWECHIPIRI: VANA VABVA ZERA
Bhuku rinonzi Step Wars rinotaura nezvemumwe mukadzi ainyunyuta kuti murume wake aiwanzotsigirana nevana vake vakura asingatombobvumi kuti vana vake vari kubata mukadzi wake zvisina kunaka. Mukadzi wacho anoti: “Ndinokurumidza kushatirwa.” Ungaita sei kuti ukama hwako newawakaroorana naye husakanganiswa nevana vabva zera?
Zvaungaita kuti ubudirire: Iva netsitsi. Bhaibheri rinoti: “Mumwe nomumwe ngaarege kuramba achitsvaka zvake oga, asi zvomumwe munhu.” (1 VaKorinde 10:24) Edza kunzwisisa manzwiro evamwe. Vana vokurera vabva zera vanogona kunge vachityira kuti mubereki wavo anogona kupedzisira asisavadi. Kana kuti vanogona kuona sokuti kana vakafarira mubereki wokurera, zvinoita sokuti havasisina basa nevabereki vavo. Vabereki vevana vanogonawo kutya kutsiura vana vavo vachifunga kuti vana vacho vanopedzisira vasisavadi.
Pane kumanikidzira kuti muve noushamwari, ita kuti ushamwari hwako nemwana wokurera hungouya hwoga. Kazhinji hakusi kuchenjera kuedza kumanikidzira kuti munhu ade mumwe munhu. (Rwiyo rwaSoromoni 8:4) Saka usatarisira kuti vana vako vokurera vakude zvakanyanya.
Usangotaura chero zvangouya mupfungwa, kunyange kana usingabatwi zvakanaka. (Zvirevo 29:11) Kana uchiona zvichikuomera chaizvo kudzora rurimi rwako, nyengetera sezvakaita Mambo Dhavhidhi weIsraeri uyo akati: “Haiwa Jehovha, isai murindi pamuromo wangu; isai murindi pasuo remiromo yangu.”—Pisarema 141:3.
Kana mukasarudza kugara muimba yakakurira vana vacho, ungashamisika kuona kuti vanenge vachida chaizvo imba iyoyo. Usanyanyochinja-chinja zvinhu mumba, kunyanya mumakamuri avagara vachishandisa. Munogonawo kufunga nezvekutamira kune imwe imba.
EDZA IZVI: Kana vana vako vakura vokurera vachiramba vasingakubati zvakanaka kana kuti vasingakuremekedzi, taura newawakaroorana naye manzwiro auri kuita uye nyatsoteerera paanenge achitaura mafungiro ake. Usamanikidza wawakaroorana naye kuti atsiure vana. Asi ingoedzai kunzwisisana imi pachenyu muri vaviri. Kana ‘mukabvumirana pakufunga’ pane zviri kuitika, munogona kuisa misoro pamwe kuti muvandudze zvinhu.—2 VaKorinde 13:11.
UKAMA HWECHITATU: SHAMWARI NEVAMWE VOUKAMA
Vamwe amai vokurera vokuCanada vanonzi Marion vanoti: “Vabereki vangu vaigara vachipa mwanakomana wangu zvipo asi vasingapi vana vemurume wangu. Isu ndisu taizovatengera asi dzimwe nguva taishaya mari yacho.”
Zvaungaita kuti ubudirire: Koshesa mhuri yako itsva. Udza hama dzako neshamwari kuti wakazvipira kumhuri yako itsva. (1 Timoti 5:8) Kunyange zvazvo ungasatarisira kuti hama dzako dzose neshamwari dzingoerekana dzava kufarira mhuri yako itsva, unogona kudziudza kuti dzisava norusaruro uye dzibate mhuri yako zvakanaka. Vatsanangurire kuti vana vanorwadziwa zvakadii kana vakasarurwa uye vakaratidzwa kuti havadiwi.
Edza kuita kuti vabereki vewawakanga wakaroorana naye vavewo nezvavanoita muupenyu hwevana vako. Vamwe amai vokuEngland vanonzi Susan vanoti: “Ndakaroorwazve mwedzi 18 pashure pokunge murume wangu wokutanga afa, uye zvakanga zvakaoma kuti vabereki vake vafarire murume wangu mutsva. Zvinhu zvakazoita nani patakavabvumira kuti vavewo nezvavanoitira vana, tichiita kuti vana vavafonere, uye tichivatenda norutsigiro rwavaipa.”
EDZA IZVI: Ona kuti ishamwari kana kuti hama ipi yausingawirirani nayo uye kurukura newawakaroorana naye kuti mungaita sei kuti muwirirane nayo.
Mhuri yenyu yokurera inogona kuomerwa nekuwirirana nevaya vasiri mumhuri yacho. Asi shandisai mazano emuMagwaro uye mhuri yenyu ichawana chikomborero chinovimbiswa neBhaibheri kuti: “Imba inovakwa nouchenjeri, uye inosimbiswa kwazvo noungwaru.”—Zvirevo 24:3.
^ ndima 3 Mamwe mazita akachinjwa.
^ ndima 4 Kana uchida mamwe mashoko okuti ungakunda sei mamwe matambudziko, ona nyaya dzine musoro uri pakavha unoti “Mazano Anobatsira Mhuri Dzokurera” dziri muMukai! yaJuly-September 2012 yakabudiswa neZvapupu zvaJehovha.
^ ndima 8 Kana wawakanga wakaroorana naye achiratidza kuti anogona kukuvadza mhuri yenyu, ungatofanira kuisa miganhu yakasimba kuti udzivirire mhuri yako.
ZVIBVUNZE KUTI . . .
- Ndingaita sei kuti ndiwirirane neaimbova murume kana mudzimai wewandakaroorana naye?
- Tingabatsira sei hama neshamwari kuti dzisakanganisa mhuri yedu?


text:
Tinofanira Kunamata Zvifananidzo Here?
Mhinduro yeBhaibheri
Hatifaniri kunamata zvifananidzo. Bhuku rinonzi New Catholic Encyclopedia richitaura nezvemitemo yakapiwa rudzi rwevaIsraeri naMwari, rinoti: “Nyaya dzakasiyana-siyana dziri muBhaibheri dzinoratidza kuti pakanga pasingashandiswi zvifananidzo pakunamata Mwari.” Ona zvinotaurwa nemavhesi aya eBhaibheri:
“Usazvigadzirira mufananidzo wakavezwa, kana mufananidzo wechinhu chero chipi zvacho chiri kumatenga kumusoro, kana chiri panyika pasi, kana chiri mumvura pasi penyika. Usazvikotamira kana kunyengedzwa kuti uzvishumire, nokuti ini Jehovha Mwari wako ndiri Mwari anoda kuzvipira kwakazara.” (Eksodho 20:4, 5) Sezvo Mwari achida “kuzvipira kwakazara,” haafari kana tikapa rukudzo kana kuti tikanamata zvifananidzo, mapikicha, zvidhori, zvivezwa, kana zviratidzo.
‘Handizopi kurumbidzwa kwangu kuzvifananidzo.’ (Isaya 42:8, Bhaibheri Dzvene MuChishona Chanhasi) Mwari haadi kuti vanhu vamunamate vachishandisa zvifananidzo. Vamwe vaIsraeri pavakaedza kunamata Mwari vachishandisa chifananidzo chemhuru, Mwari akati vakanga vaita “zvinhu zvakaipa kwazvo.”
—Eksodho 32:7-9, Bhaibheri Rinoyera.
“Hatifaniri kufunga kuti Mwari akafanana nendarama kana sirivha kana dombo, kufanana nechimwe chinhu chakavezwa nounyanzvi nouchenjeri hwomunhu.” (Mabasa 17:29) Kusiyana nevanhu vechihedheni avo vanowanzoshandisa mifananidzo ‘yakavezwa nounyanzvi nouchenjeri hwomunhu,’ vaKristu vanofanira ‘kufamba nokutenda, kwete nokuona,’ rinodaro Bhaibheri.—2 VaKorinde 5:7.
“Zvichenjererei pazvidhori.” (1 Johani 5:21) Mirayiro yakapiwa rudzi rwevaIsraeri uye vaKristu, inoratidza kuti nguva dzose Bhaibheri rinoti dzidziso yokuti Mwari anoda kunamatwa pachishandiswa zvifananidzo nezviratidzo ndeyenhema.


text:
Huropi
Muchidzidzo chezvipenyu, huropi (brain in English) inhengo yemuviri iri mukati mebvupa remusoro kana kuti dehenya. Vamwe vanotaura vachiti hurozvi kana kuti pfungwa.
Mabasa eHuropi[chinja | edit source]
- Kufunga kungava zvinhu zvikuru kana zvidiki
- Kuchengeta ndangariro dzezvakaitika
- Kugamuchira zvinotaurwa zvichibva kune dzimwe nhengo dzemuviri ichibata izvi kuti muviri ushande zvakanaka.
- Kubata mabasa emupfungwa anofambisa zvinhu zvinenge kufema; kufamba; kuwona; kunzwa zvichingodaro.
Munhu akasikwa ane hunzveri (senses) hunoti: kuwona nemaziso; kunzwa nenzeve; kuraidza nerurimi; kunhuwidza nemhuno uye kubata kana kugunzva nenhengo chero ipi yomuviri. Hunzveri hwese uhwu hunoraviwa muhuropi hunowongorora kuti zvabva kune dzimwe nhengo zvinorevei nokupa zano rokuti munhu angaita sei nezviri kunenerwa nedzimwe nhengo dziri dzine hunzveri.


text:
Rufuvha (magetsi)
Muchidzidzo fundoyetsimba, rufuvha (current) zvinoreva kuyerera kwechaji yemagetsi muhwendedzo inopereka magetsi.
Mumaseketi emagetsi, chaji iyi inositakurwa nemaerekitironi muwaya. Inogonawo kutakurwa nemaayoni mumugetsenurwa (electrolyte) kana kuti nezvose maerekitironi nemaayoni mupurasima.
Chiyero cherufuvha mumaSI chinoyera reti yekuyerera kwechaji paumwe hwechiyero chenguva chinonzi ambee (A) (muChirungu, ampere). Ambee imwe chete inoyera chaji yecoulomb imwe chete inoyerera munguva yesekondi imwe chete. Rufuvha rwemagetsi runopimwa nemuchina unonzi amita.
Mhando dzerufuvha[chinja | edit source]
Rufuvha runonyanya kuwonekwa ruchifamba nenzira mbiri dzinoti: rufuvha rukayaniswa (alternating current) uye rufuvha rudondeka (direct current).